“Mitsi Tsitre Ðe Abosam Ŋu” Abe Ale Si Yesu Wɔe Ene\nGbetakpɔxɔ—Tata Si Míesrɔ̃na | November 2008\n“Mitsi tsitre ɖe Abosam ŋu, eye asi le mia gbɔ.”—YAK. 4:7.\n1. Tsitretsiɖeŋu kae Yesu nya be adze ŋgɔ ye le anyigba dzi, eye nu kae anye emetsonu?\nYESU KRISTO nyae be Abosam atsi tsitre ɖe ye ŋu. Nyateƒenya sia dze ƒãa le nya si Mawu gblɔ na da la, si yi na gbɔgbɔ vɔ̃ si ƒo nu to edzi koŋ la me, be: “Made adikã mia kple nyɔnu la [Yehowa ƒe habɔbɔa ƒe akpa si le dziƒo] dome, wò dzidzime kple nyɔnu la ƒe dzidzime dome, eya la [Yesu Kristo] agbã ta na wò, eye wò la, àɖu afɔkpodzi nɛ.” (1 Mose 3:14, 15; Nyaɖ. 12:9) Afɔkpodziɖuɖu na Yesu fia be woawɔ fui hena ɣeyiɣi ʋɛ aɖe ko to ewuwu le anyigba dzi me, elabena Yehowa afɔe ɖe tsitre ayi dziƒoŋutikɔkɔe me. Gake tagbagbã na da la ya fia be woawu Abosam ahatsrɔ̃e ɖa tegbee eye magafɔ gbeɖe o.—Mixlẽ Dɔwɔwɔwo 2:31, 32; Hebritɔwo 2:14.\n2. Nu ka tae kakaɖedzi nɔ Yehowa si be Yesu aɖu dzi le tsitretsitsi ɖe Abosam ŋu me?\n2 Kakaɖedzi nɔ Yehowa si be le Yesu ƒe anyigbadzinɔɣi la, atsi tsitre ɖe Abosam ŋu ahawu eƒe dɔdeasia nu dzidzedzetɔe. Nu ka tae kakaɖedzi ma gbegbe nɔ Yehowa si ɖo? Elabena ewɔ Yesu le dziƒo ƒe gbogbo aɖewo do ŋgɔ helé ŋku ɖe eŋu, eye wònyae be “dɔnunɔla” kple “nuwɔwɔwo katã ƒe ŋgɔgbevi” sia nye toɖola kple nuteƒewɔla. (Lod. 8:22-31; Kol. 1:15) Eya ta esi Mawu dɔ Yesu ɖe anyigba dzi heɖe mɔ na Abosam wòtee kpɔ vevie hena wowui gɔ̃ hã la, Mawu ka ɖe edzi be yeƒe Tenuvi la awɔ nuteƒe ade goe.—Yoh. 3:16.\nYehowa Kpɔa Esubɔlawo Ta\n3. Alekee Abosam wɔa nu ɖe Yehowa subɔlawo ŋu?\n3 Yesu gblɔ be Abosam ye nye “xexe sia dzi ɖula” eye wòna Eƒe nusrɔ̃lawo nya be woati wo yome, abe ale si woti ye ŋutɔ ye yome ene. (Yoh. 12:31; 15:20) Xexe blibo la, si le Satana Abosam ƒe ŋusẽ te la, léa fu Kristotɔ vavãwo le esi wosubɔa Yehowa, eye wonye dzɔdzɔenyenye ƒe gbeƒãɖeɖelawo ta. (Mat. 24:9; 1 Yoh. 5:19) Kristotɔ amesiamina susɔeawo, siwo ava ɖu fia kple Kristo mlɔeba le dziƒo Fiaɖuƒea me la, koŋue Abosam tɔ ŋkui. Satana tɔ ŋku Yehowa ƒe Ðasefo gbogbo siwo si mɔkpɔkpɔ le be yewoava nɔ agbe tegbee le paradisonyigba dzi la hã. Mawu ƒe Nya la xlɔ̃ nu mí be: “Miaƒe adikãtɔ, Abosam, le tsatsam abe dzata, si le gbe ɖem ene, eye wòle ame dim be yeami.”—1 Pet. 5:8.\n4. Nu kawoe ɖee fia be Mawu ƒe amewo tsi tsitre ɖe Abosam ŋu dzidzedzetɔe le míaƒe ŋkekea me?\n4 Esi Yehowa Mawu kpɔa mía ta ta la, míetsia tsitre ɖe Abosam ŋu dzidzedzetɔe abe habɔbɔ ene. Bu nyateƒenya siawo ŋu kpɔ: Le ƒe 100 siwo va yi me la, ŋutasẽdziɖuɖu dziŋɔ aɖewo dze agbagba be yewoatsrɔ̃ Yehowa Ðasefowo ɖa keŋkeŋ. Gake dzidzim ko Ðasefoawo le ɖe edzi eye woƒe xexlẽme de 7,000,000 kloe fifia le hame siwo wu 100,000 me le xexea me godoo. Ŋutasẽdziɖuɖu siwo ti Yehowa ƒe amewo yome la boŋ nue yi keŋkeŋ!\n5. Alekee Yesaya 54:17 me nyawo va eme na Yehowa subɔlawoe?\n5 Esi Mawu nɔ nu ƒom na blema Israel dukɔa abe eƒe nyɔnu ene la, edo ŋugbe be: “Lãnu sia lãnu, si wotu ɖe ŋuwò la, madze edzi o, eye àbu fɔ aɖe, siwo katã tso ɖe ŋuwò le ʋɔnu. Esia nye Yehowa ƒe dɔlawo ƒe domenyinu, eye woƒe dzɔdzɔenyenye tso gbɔnye.” (Yes. 54:11, 17) Ŋugbedodo sia va eme na Yehowa ƒe amewo le anyigba katã dzi le ‘ŋkeke mamlɛ’ siawo me. (2 Tim. 3:1-5, 13) Míeyi edzi le tsitre tsim ɖe Abosam ŋu, eye lãnu aɖeke meli si wòatee kpɔ be yeazã atsɔ atsrɔ̃ Mawu ƒe amewo ɖa keŋkeŋ wòadze edzi o, elabena Yehowa le megbe na mí.—Ps. 118:6, 7.\n6. Nu kae Daniel ƒe nyagblɔɖia gblɔ na mí ku ɖe nu si ava dzɔ ɖe Abosam ƒe dziɖuɖu dzi la ŋu?\n6 Le nuɖoanyi vɔ̃ɖi sia katã ƒe nuwuwu si le aƒe tum kabakaba me la, woaɖe mɔnu vovovo siwo dzi Satana to le xexe sia dzi ɖum la katã ɖa keŋkeŋ. Mawu ƒe gbɔgbɔ ʋã nyagblɔɖila Daniel wògblɔ ɖi be: “Le fia mawo [siwo li egbea] ŋɔli la dziƒo ƒe Mawu la aɖo fiaɖuƒe aɖe anyi [ɖe dziƒo], si matsrɔ̃ gbeɖegbeɖe o, eye eƒe fiaɖuƒe mayi ɖe dukɔ bubu aɖeke si me o; agbã fiaɖuƒe mawo [siwo li egbea la] katã, eye wòagblẽ wo, ke eya ŋutɔ anɔ anyi tegbee.” (Dan. 2:44) Ne nu sia dzɔ la, Satana ƒe dziɖuɖu kple amegbetɔ madeblibowo siaa ƒe dziɖuɖuwo nu ayi keŋkeŋ. Abosam ƒe nuɖoanyia ƒe akpa sia akpa nu ayi tegbee, eye Mawu ƒe Fiaɖuƒea aɖu anyigba la katã dzi tsitretsiɖeŋu aɖeke manɔmee.—Mixlẽ 2 Petro 3:7, 13.\n7. Aleke míewɔ nya be Yehowa ƒe subɔlawo dometɔ ɖe sia ɖe ate ŋu atsi tsitre ɖe Abosam ŋu dzidzedzetɔe?\n7 Ðikeke aɖeke mele eme o be woakpɔ Yehowa ƒe habɔbɔa ta eye wòayi edzi anɔ dzidzedze kpɔm le gbɔgbɔ me. (Mixlẽ Psalmo 125:1, 2.) Ke mí ame ɖekaɖekawo ya ɖe? Biblia gblɔ na mí be míate ŋu atsi tsitre ɖe Abosam ŋu dzidzedzetɔe, abe ale si Yesu wɔe ene. Le nyateƒe me la, nyagblɔɖinya si Kristo gblɔ to apostolo Yohanes dzi la ɖee fia be, togbɔ be Satana atsi tsitre ɖe Mawu ƒe amewo ŋu hã la, “ameha gã” aɖe si me tɔwo si anyigbadzinɔnɔ ƒe mɔkpɔkpɔ le la atsi agbe le nuɖoanyi sia ƒe nuwuwu. Le Ŋɔŋlɔawo ƒe nya nu la, ame siawo do ɣli be: “Míaƒe xɔname tso mía Mawu, ame si bɔbɔ nɔ fiazikpui la dzi, kple Alẽvi la [Yesu Kristo] gbɔ.” (Nyaɖ. 7:9-14) Wogblɔ tso amesiaminawo ŋu be wole Satana dzi ɖum, eye woƒe zɔhɛ ‘alẽ bubuawo’ hã le tsitre tsim ɖe eŋu dzidzedzetɔe. (Yoh. 10:16; Nyaɖ. 12:10, 11) Gake ebia kutrikuku blibo kple gbedodoɖa vevie bene ‘woaɖe mí tso vɔ̃ɖitɔ la si me.’—Mat. 6:13.\nTsitretsitsi Ðe Abosam Ŋu Ƒe Kpɔɖeŋu Deblibo La\n8. Tetekpɔ gbãtɔ kae woŋlɔ ɖi be Abosam he va Yesu dzi le gbedadaƒo, eye alekee Kristo wɔ nui?\n8 Abosam tee kpɔ be yeagblẽ Yesu ƒe nuteƒewɔwɔ me. Satana zã tetekpɔwo tsɔ dze agbagba be yeana Yesu nagbe toɖoɖo Yehowa esime wònɔ gbedadaƒo. Ke hã, Yesu ɖo tsitretsitsi ɖe Satana ŋu ƒe kpɔɖeŋu deblibo ɖi. Esi Yesu tsi nu dɔ hena ŋkeke 40 kple zã 40 vɔ megbe la, dɔ anya nɔ ewum vevie. Satana gblɔ nɛ be: “Ne Mawu ƒe vie nènye la, ekema gblɔ na kpe siawo be woatrɔ azu abolo.” Gake Yesu gbe be yemazã ŋusẽ si Mawu na ye la hena ye ŋutɔ yeƒe viɖe o. Ke boŋ Yesu ɖo eŋu nɛ be: “Woŋlɔ ɖi be, ‘Mele be ame nanɔ agbe ɖe abolo ɖeɖe ko ŋu o, ke boŋ ɖe nya sia nya si dona tso Yehowa ƒe nu me ŋu.’”—Mat. 4:1-4; 5 Mose 8:3.\n9. Nu ka tae wòle be míatsi tsitre ɖe agbagba siwo Abosam dzena be yeato míaƒe dzɔdzɔme ŋutilãmenudzodzrowo dzi agblẽ nu le mía ŋu la ŋuti?\n9 Egbea la, Abosam dina be yeawɔ amegbetɔ ƒe dzɔdzɔme ŋutilãmenudzodzrowo ŋu dɔ atsɔ agblẽ nu le Yehowa subɔlawo ŋu. Eya ta ele be míaɖoe kplikpaa be míatsi tsitre ɖe gbɔdɔdɔ manɔsenu ƒe tetekpɔ siwo bɔ ɖe xexe gblẽku sia me ŋutɔ la ŋu. Mawu ƒe Nya la gblɔ ŋkubiãtɔe be: “Miebe nu ka? Ðe mienyae be ame madzɔmadzɔwo manyi Mawu fiaɖuƒe la dome oa? Migana woable mi o. Agbe gbegblẽ nɔlawo kple trɔ̃subɔlawo kple ahasiwɔlawo kple ŋutsu siwo wɔa wo ɖokuiwo nyɔnuwoe kple ŋutsu siwo dɔna kple ŋutsuwo . . . la, womanyi Mawu fiaɖuƒe la dome o.” (1 Kor. 6:9, 10) Eya ta eme kɔ ƒãa be, womaɖe mɔ na ame siwo nɔa agbe gbegblẽ eye wogbe dzimetɔtrɔ la be woage ɖe Mawu ƒe xexe yeyea me o.\n10. Le Mateo 4:5, 6 ƒe nya nu la, tetekpɔ bubu kae Satana gazã be yeatsɔ agblẽ Yesu ƒe nuteƒewɔwɔ me?\n10 Ŋɔŋlɔawo gblɔ tso tetekpɔ siwo me Yesu to le gbedadaƒo la dometɔ ɖeka ŋu be: “Abosam kplɔe yi ɖe du kɔkɔe la me, eye wòtsɔe ɖo gbedoxɔa tame, eye wògblɔ nɛ be: ‘Ne Mawu ƒe vie nènye la, ekema ti kpo nàɖadze anyigba; elabena woŋlɔ ɖi be, “Ade se na eƒe dɔlawo le ŋutiwò, eye woakɔ wò ɖe woƒe asiwo me, bene nàgatsɔ wò afɔ axlã ɖe kpe gbeɖe o.”’” (Mat. 4:5, 6) Taɖodzinu si nɔ Satana sie nye be Yesu nato esia dzi aɖe eƒe Mesianyenye afia le mɔ ɖedzesi aɖe nu. Gake le nyateƒe me la, esia wɔwɔ anye aglãdzenuwɔna si mesɔ kura o, si dzi Mawu made alo akpɔ ŋudzedze ɖo o. Le go sia me hã la, Yesu galé eƒe nuteƒewɔwɔ na Yehowa me ɖe asi eye wòyɔ ŋɔŋlɔ aɖe tsɔ ɖo nyaa ŋu. Egblɔ nɛ be: “Woŋlɔ ɖi hã be, ‘Mele be nàte Yehowa wò Mawu kpɔ o.’”—Mat. 4:7; 5 Mose 6:16.\n11. Alekee Satana ate ŋu ate mí kpɔ, eye nu kae ate ŋu ado tso eme?\n11 Satana ate ŋu ate mí kpɔ to mɔ vovovowo nu be míadi ŋutikɔkɔe na mía ɖokuiwo. Ate ŋu adze agbagba be yeable mía nu míasrɔ̃ xexea ƒe atsyãwo le awudodo kple dzadzraɖo gome alo akpɔ gome le modzakaɖeɖe siwo mesɔ o me. Gake ne míedoa toku Biblia ƒe aɖaŋuɖoɖowo eye míesrɔ̃a xexea la, ɖe míate ŋu akpɔ mɔ be mawudɔlawo nakpɔ mía ta tso nu gbegblẽ siwo ado tso eme la mea? Togbɔ be Fia David trɔ dzi me tso woa kple Bat-Seba ƒe nu vɔ̃a me hã la, womekpɔ eta tso nu gbegblẽ siwo do tso eƒe nuwɔnaa me la me o. (2 Sam. 12:9-12) Negadzɔ be míado Yehowa kpɔ le mɔ gbegblẽwo nu, ɖewohĩ to xɔlɔ̃dzedze xexea dzi o.—Mixlẽ Yakobo 4:4; 1 Yohanes 2:15-17.\n12. Tetekpɔ ka ŋue woƒo nu tso le Mateo 4:8, 9, eye alekee Mawu ƒe Vi la wɔ nui?\n12 Tetekpɔ bubu si Abosam gazã tsɔ te Yesu kpɔ le gbedadaƒo la ku ɖe dunyaheŋusẽ tsɔtsɔ ɖo eŋkume ŋu. Satana ɖe xexea me fiaɖuƒewo katã kple woƒe ŋutikɔkɔe fia Yesu hegblɔ nɛ be: “Matsɔ nu siawo katã ana wò ne èdze klo de ta agu nam.” (Mat. 4:8, 9) Agbagba vɔ̃ɖi kae nye esi Satana dze be yeaxɔ tadedeagu si Yehowa ɖeɖe ko dze na la ahana Yesu nazu nuteƒemawɔla na Mawu! Esi mawudɔla sia si nye nuteƒewɔla tsã la va nɔ didi si le eme be woasubɔ ye ŋu bum la, eva zu nu vɔ̃ wɔla, ŋuklẽla, kple tela vɔ̃ɖi, Satana Abosam. (Yak. 1:14, 15) Gake Yesu ya to vovo kura, elabena eɖoe kplikpaa be yeayi edzi awɔ nuteƒe na ye Fofo si le dziƒo eye esia ta egblɔ na Satana be: “Te ɖa le gbɔnye, Satana! Elabena woŋlɔ ɖi be, ‘Yehowa wò Mawu ye wòle be nàde ta agu na, eye eya ɖeka koe wòle be nàwɔ subɔsubɔdɔ kɔkɔe na.’” Ale Yesu gato nyagbɔgblɔ sia si me kɔ nyuie hele tẽe dzi tsi tsitre ɖe Abosam ŋu. Mawu ƒe Vi la medi be yeanye Satana ƒe xexea ƒe akpa aɖeke, alo ade ta agu na vɔ̃ɖitɔ ma gbeɖe o!—Mat. 4:10; 5 Mose 6:13; 10:20.\n“Mitsi Tsitre Ðe Abosam Ŋu, Eye Asi Le Mia Gbɔ”\n13, 14. (a) Esime Abosam nɔ xexea me fiaɖuƒewo katã ɖem fia Yesu la, nu kae nye ema wòtsɔ nɔ eŋkume ɖom? (b) Alekee Satana dzea agbagba be yeagblẽ nu le mía ŋu?\n13 Esime Abosam nɔ xexea me fiaɖuƒewo katã ɖem fia Yesu la, dziɖuŋusẽ si mesu amegbetɔ aɖeke si kpɔ o ye nye ema wòtsɔ nɔ eŋkume ɖom. Satana kpɔ mɔ be nu siwo Yesu kpɔ la nadzroe eye woaƒoe ɖe enu wòadi be yeazu anyigba dzi dunyahedziɖula gãtɔ kekeake. Egbea la, Satana metsɔa fiaɖuƒewo tea mí kpɔ o, gake edzea agbagba be yeato míaƒe ŋkuwo, towo, kple susu dzi agblẽ nu le míaƒe dzi ŋu.\n14 Abosam ye le xexea sia dzi ɖum. Eya ta ekpɔa ŋusẽ ɖe xexea ƒe nyatakakamɔnuwo dzi. Eya ta mewɔ nuku o be, agbe gbegblẽ nɔnɔ kple ŋutasẽnuwɔnawo yɔ nu siwo ŋu xexe sia trɔ asi le be woakpɔ, be woase, kple be woaxlẽ la me fũu. Xexe sia toa eƒe boblododowo dzi dzea agbagba be nutovɛ gbogboawo, siwo míehiã hafi o la nadzro mí be míaƒle. Abosam to mɔ sia dzi tsɔa ŋutilãmenu siwo kpɔkpɔ, siwo sese, kple esiwo ŋu bubu léa dzi na mí la tea mí kpɔ atraɖii. Gake ne míegbea nu siwo tsi tsitre ɖe Ŋɔŋlɔawo ŋu kpɔkpɔ, wo sese kple wo xexlẽ la, ekema míele gbɔgblɔm be: “Te ɖa le gbɔnye, Satana!” Míetoa esia me srɔ̃a Yesu hetɔa afɔ to sesĩe wɔa nu kpata hegbea nu le Satana ƒe xexe makɔmakɔ sia me nuwo gbɔ. Nyateƒe si wònye be míenye Satana ƒe xexea ƒe akpa aɖeke o la hã dzena le ale si míeɖea mía ɖokui fiana faa be Yehowa Ðasefowo kple Kristo yome dzelawoe míenye ne míele dɔme, suku, míaƒe nutoa me, alo míaƒe ƒometɔwo dome la me.—Mixlẽ Marko 8:38.\n15. Nu ka tae tsitretsitsi ɖe Satana ŋu bia be míanɔ ŋudzɔ ɣeawokatãɣi?\n15 Esi Abosam mekpɔ dzidzedze le Yesu tete kpɔ zi etɔ̃lia be yeagblẽ eƒe nuteƒewɔwɔ na Mawu me o la, “Abosam gblẽe ɖi.” (Mat. 4:11) Ke hã, menye ɖe Satana dzudzɔ Yesu tete kpɔ keŋkeŋ o, elabena nuŋlɔɖia gblɔ be: “Eye esi Abosam wu tetekpɔwo katã nu [le gbedadaƒoa] la, ete ɖa le egbɔ gbɔ.” (Luka 4:13) Ne míekpɔ dzidzedze le tsitretsitsi ɖe Abosam ŋu me la, ele be míada akpe na Yehowa. Ele hã be míayi edzi anɔ Mawu ƒe kpekpeɖeŋu biam, elabena Abosam agava te mí kpɔ ake le ɣeyiɣi si sɔ nɛ me—gake manye ɣeyiɣi si míanɔ mɔ kpɔm nɛ me kokoko o. Eya ta ele be míanɔ ŋudzɔ ɣeawokatãɣi, ahanɔ klalo hena veviedodonu le subɔsubɔdɔ kɔkɔe wɔwɔ na Yehowa me, eɖanye tetekpɔ kawoe wòle be míakpe akɔ kpli o.\n16. Ŋusẽ triakɔ kae Yehowa naa mí, eye nu ka tae wòle be míado gbe ɖa abiae?\n16 Be míakpɔ ŋusẽdodo le agbagbadzedze be míatsi tsitre ɖe Abosam ŋu me la, ele be míado gbe ɖa abia ŋusẽ triakɔtɔ kekeake si le xexe blibo la katã me, si nye Mawu ƒe gbɔgbɔ kɔkɔe la. Ado ŋusẽ mí míawɔ nu siwo míate ŋu awɔ le mía ŋutɔwo ƒe ŋusẽ me gbeɖe o. Yesu ka ɖe edzi na eyomedzelawo be woate ŋu axɔ Mawu ƒe gbɔgbɔa esime wògblɔ be: “Ne mi, ame [siwo woate ŋu atsɔ asɔ kple ame] vɔ̃ɖiwo [le blibomademade ta] kura gɔ̃ hã, mienya ale si miana nunana nyuiwo mia viwo la, ɖe Fofo si le dziƒo la mana gbɔgbɔ kɔkɔe ame siwo bianɛ la geɖe wu oa?” (Luka 11:13) Mina míayi edzi anɔ gbe dom ɖa na Yehowa ahanɔ eƒe gbɔgbɔ kɔkɔea biam. Esi ŋusẽ triakɔtɔ kekeake sia le megbe na mí le míaƒe tameɖoɖo kplikpaa be míatsi tsitre ɖe Abosam ŋu me la, kakaɖedzi li be míate ŋu aɖu dzi. Hekpe ɖe gbedodoɖa vevie edziedzi ŋu la, ehiã be míado gbɔgbɔmeʋawɔnu blibo si tso Mawu gbɔ bene ‘míate ŋu anɔ te sesĩe ɖe Abosam ƒe aɖaŋu vɔ̃wo nu.’—Ef. 6:11-18.\n17. Dzidzɔ kae kpe ɖe Yesu ŋu wòte ŋu tsi tsitre ɖe Abosam ŋu?\n17 Nu bubu aɖe hã kpe ɖe Yesu ŋu wòte ŋu tsi tsitre ɖe Abosam ŋu, eye nu sia ate ŋu akpe ɖe míawo hã ŋu. Biblia gblɔ be: “Le dzidzɔ si wotsɔ ɖo [Yesu ŋkume] ta la, edo dzi kpe fuwɔameti ŋuti fu, eye mebu ŋukpe ɖe naneke me o, eye wòbɔbɔ nɔ anyi ɖe Mawu ƒe fiazikpui la ƒe ɖusi me.” (Heb. 12:2) Dzidzɔ ma tɔgbi ate ŋu asu mía si ne míeʋlia Yehowa ƒe dziɖulanyenye ta, dea bubu eƒe ŋkɔ kɔkɔe la ŋu, eye míena míaƒe ŋku le teƒeɖoɖo si nye agbe mavɔ la dzi ɣesiaɣi. Dzidzɔ ka gbegbee nye esi míakpɔ ne wova ɖe Satana kple eƒe dɔwɔwɔwo katã ɖa tegbee eye “ame ɖihiãwo anyi anyigba la dome, eye dzi adzɔ wo ɖe ŋutifafa gbogbo la ŋuti”! (Ps. 37:11) Eya ta yi edzi nànɔ tsitre tsim ɖe Abosam ŋu, abe ale si Yesu wɔe ene.—Mixlẽ Yakobo 4:7, 8.\n• Kpeɖodzi kawoe li be Yehowa kpɔa eƒe amewo ta?\n• Alekee Yesu ɖo kpɔɖeŋu ɖi le tsitretsitsi ɖe Satana ŋu me?\n• Mɔ kawo nue nàte ŋu atsi tsitre ɖe Abosam ŋu le?\n[Nɔnɔmetata si le axa 29]\nXɔlɔ̃dzedze xexea nana míezua Mawu ƒe futɔwo\nYesu gbe nu le xexea me fiaɖuƒewo katã, siwo Satana tsɔ ɖo eŋkume la gbɔ\nAme Ka Ƒomevie Nèdi Be Yeanye?\n‘Dzi Kple Luʋɔ Ðeka’ Tsɔtsɔ Subɔ Mawui\nMikpe Ðe Ame Siwo Tra Ða Tso Alẽhaa Me Ŋu\nMikpe Ðe Wo Ŋu Woatrɔ Ava Alẽha La Me Kaba!\n‘Ti Nu Siwo Naa Ŋutifafa Nɔa Anyi La Yome’\nNya Vevi Siwo Tso Yakobo Kple Petro Ƒe Agbalẽawo Me\nŊɔŋlɔawo Ƒe Nukpɔsusu Le Dɔdanyawo Ŋu Nenɔ Asiwò\n“Ƒutaha La” Akpa Vevi Si Asinuŋɔŋlɔgbalẽ Sia Wɔ\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA November 2008\nGBETAKPƆXƆ—TATA SI MÍESRƆ̃NA November 2008


GBE BUBU Albanian Arabic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Malayalam Myanmar Norwegian Ossetian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Turkish Ukrainian Urdu Vietnamese\nLE AME miliɔn geɖe gome la, azãɖuɣiwo nye ɣeyiɣi si wotsɔna nɔa ƒometɔwo kple xɔlɔ̃wo gbɔ, si wotsɔna doa ŋusẽ lɔlɔ̃ ƒomedodowoe. Ame bubu geɖe bunɛ be enye ɣeyiɣi si wotsɔna dea ŋugble tso Yesu Kristo ƒe dzidzi kple akpa si wòwɔ le amegbetɔƒomea ƒe ɖeɖekpɔkpɔ me ŋu. Ɣeaɖeɣi va yi la, womeɖe mɔ be woaɖu Kristmas le Russia abe alesi woɖe mɔ ɖe eŋu le dukɔ bubu geɖe me ene o. Togbɔ be Russiatɔwo ƒe Orthodɔks Sɔlemehaa ɖu Kristmas hena ƒe alafa geɖe hã la, le ƒe 1900-awo ƒe akpa gãtɔ me la, womegava ɖe mɔ be woaɖui o. Nukae he tɔtrɔ sia vɛ?\nEsi Bolshevik Kɔmiunisttɔwo he tɔtrɔ kpata vɛ le ƒe 1917 megbe teti ko la, Soviet dziɖuɖumegãwo de mawudzimaxɔse ƒe se na dukɔmeviwo katã. Womegava ɖe mɔ ɖe Kristmas ɖuɖu kple subɔsubɔ ŋuti nuwɔna siwo katã kpe ɖe eŋu la ŋuti o. Dziɖuɖua dze egɔme nɔ nu ƒom tsi tre ɖe Kristmas kple Ƒe Yeye zãwo ɖuɖu ŋu. Woƒo nu tsi tre ɖe nusiwo wozãna le nutoa me tsɔ ɖua azãe ŋu kura gɔ̃ hã le dutoƒo, siwo nye Kristmas-ti kple Ded Moroz alo Tɔgbui Tsikpe, si nye alesi woyɔna Santa Claus (Father Christmas alo Papa Noël) le Russia.\nLe ƒe 1935 me la, wowɔ tɔtrɔ aɖe si na be alesi woɖua Kristmas kple Ƒe Yeye zãwo le Russia va trɔ. Soviettɔwo gaɖe mɔ ɖe Tɔgbui Tsikpe, Kristmas-ti, kple Ƒe Yeyea ɖuɖu ŋu, gake vovototo gã aɖe va eme. Wogblɔ be menye Kristmas ɖuɣie Tɔgbui Tsikpe ahe nunana vɛ o, ke boŋ le Ƒe Yeye Ðugbe. Eye womegaɖe mɔ be woazã Kristmas-ti azɔ o. Eva zu Ƒe Yeye-ti! Eyata tɔtrɔ gã aɖe va alesi woɖunɛ me le Soviet Union. Le mɔ aɖe nu la, Ƒe Yeye ɖuɖu va xɔ ɖe Kristmas teƒe.\nKristmas ɖuɣi va zu dɔmemayimayi ƒe ɣeyiɣi dzro aɖe ko, eye dziɖuɖua meɖe mɔ be woawɔ mawusubɔsubɔ nuwɔna aɖeke le edzi o. Eye menye mawusubɔsubɔ dzesinu aɖekee wotsɔ ɖoa atsyɔ̃e na Ƒe Yeye-ti la o, ke boŋ wozãa Soviet Union dukɔa ƒe ŋgɔyiyiwɔwɔ ŋuti dzesiwo. Russiatɔwo ƒe nyadzɔdzɔgbalẽ si woyɔna be Vokrug Sveta (Ŋkulelé ɖe Xexeame Ŋu) ɖe eme be: “Ele bɔbɔe be míanya alesi woto Ƒe Yeye-ti ƒe atsyɔ̃ɖoɖo vovovo siwo wowɔ le Soviet dukɔa ƒe dziɖuɣi dzi tsɔ va ɖo Kɔmiunisttɔnyenye anyii. Wowɔ atsyɔ̃ɖonu siwo nye fɔmizi, tsikpe, yevubolo, hɛ gobɛwo, zũ, kple anyigbadzobomɔ̃ ƒe nɔnɔmewo. Emegbe wova ɖɔli wo kple dzesinu siwo nye tomenukulawo, dzinudzidelawo, tomemikumɔ̃wo, yamenutomeyimɔ̃wo, kple ʋu siwo wozãna le dzinu dzi.”\nKe Kristmas Ðugbea ŋutɔ ya ɖe? Le nyateƒe me la, womegaɖe mɔ ɖe eŋu o. Ke boŋ Soviet dziɖuɖua bui ko abe ŋkeke dzro si dzi wowɔa dɔ lena ene. Amesiwo di be yewoaɖu azãa ahawɔ mawusubɔsubɔ nuwɔna aɖewo le Kristmas ŋkekea dzi la te ŋu wɔnɛ, gake kple ŋuɖɔɖo blibo, elabena ne Dziɖuɖua nya la, ate ŋu aɖe fu na wo. Ẽ, le ƒe alafa 20 lia me la, wova trɔ taɖodzinu si le azãɖuɣia ŋu le Russia, etrɔ ɖa tso mawusubɔsubɔ nuwɔnawo ŋu va zu xexeame ƒe azã.\nTɔtrɔ si Wowɔ le Eŋu Nyitsɔ Laa\nLe ƒe 1991 me la, Soviet Union dukɔa mu, eye ablɔɖe geɖe su amewo si. Dziɖuɖua ƒe mawudzimaxɔse sededea megali o. Ŋusẽ va ɖo dukɔ vovovo siwo xɔ ɖokuisinɔnɔ ŋu, eye woɖe Subɔsubɔnyawo ɖe vovo tso Dunyahehe gbɔ. Ame geɖe siwo si mawusosroɖa ƒe nɔnɔme le se le wo ɖokui me be ele be yewoado mawusubɔsubɔ nuwɔnawo ɖe ŋgɔ azɔ. Wotso nya me be mɔ ɖeka si dzi yewoato awɔ esiae nye be yewoaɖu mawusubɔsubɔzã si nye Kristmas. Ke hã, eteƒe medidi o, nusi amesiawo dometɔ geɖe nɔ mɔ kpɔm na la meva va eme o. Nukatae?\nƑe sia ƒe la, azã sia ɖuɖu va zua gakpɔmɔnu wu tsã. Nyateƒee, abe alesi wòle le Amerika kple Europa dukɔ aɖewo me ene la, Kristmas ɖuɣi va zu gakpɔmɔnu nyuitɔwo dometɔ ɖeka na adzɔhawo, nudzralawo, kple asitsala gãwo. Wotsɔ Kristmas tsyɔ̃ɖonuwo ɖoa agbae ɖe fiasewo ŋku me. Ɣetoɖoƒedukɔwo me nɔlawo ƒe Kristmas hadzidziwo kple subɔsubɔ hadzidzi siwo womenya tsã le Russia o la va bɔ ɖe fiasewo me. Nudzralawo tsɔa akplo gã siwo yɔna fũ kple Kristmas tsyɔ̃ɖonuwo tsakana kple woƒe adzɔnuwo le ketekewo kple ʋuwo me. Fifia, nusiawoe yia edzi le azãa ɖuɣi.\nÐewohĩ amesiwo mekpɔe be naneke gblẽ le asitsamɔnu siawo tɔgbe ŋu o kura gɔ̃ hã agblɔ be yewomeda asi ɖe ahamuame nono wòagbɔ eme kple emetsonu gbegblẽ ƒomevi ɖesiaɖe siwo yia edzi le azãa ɖuɣi ya dzi o. Dɔdzeamedzi kpata ƒe ɖɔkta aɖe si le Moscow kɔdzi gblɔ be: “Mí ɖɔktawo ya míenya be Ƒe Yeye ɖugbee nuveviwɔame ƒomevi geɖe siwo nye abi suewo xɔxɔ kple hɛ tɔtɔ ame kpakple tudada, siwo ƒe akpa gãtɔ tsoa ŋutasesẽnu siwo dzɔna le aƒeme, ahamumu, kple ʋufɔkuwo gbɔ, la dzɔna.” Russiatɔwo ƒe Dzɔdzɔmeŋutinunyawo ƒe Sukumegã aɖe gblɔ be: “Amesiwo kuna le ahamumu ta ƒe xexlẽme va le dzidzim ɖe edzi. Ƒe 2000 mee xexlẽmea yi dzi wu. Ameɖokuiwuwu kple amewuwu hã dzi ɖe edzi nenema ke.”\nNublanuitɔe la, nu bubu aɖe hãe na be agbenɔnɔ mawo ƒomevi dzina ɖe edzi le azãɖuɣia le Russia. Nyadzɔdzɔgbalẽ si woyɔna be Izvestiya gblɔ le tanya si nye “Russiatɔwo Ðua Kristmas Zi Eve” te be: “Le mama dedie nu la, Russiatɔ 1 le wo ame 10 ɖesiaɖe dome ɖua Kristmas zi eve. Abe alesi ROMIR (Russia Dukɔa ƒe Hadomegbenɔnɔ kple Asitsamɔnu Habɔbɔ) ƒe numekuku ɖo kpe edzi ene la, amesiwo wobia gbee dometɔ 8 le alafa ɖesiaɖe me lɔ̃ ɖe edzi be yewoɖua Kristmas zi eve, gbãtɔ le December 25 ƒe fiẽ le Katolikoha ƒe Kristmas ɣletigbalẽa nu, eye zi evelia le January 7 le Orthodɔkstɔwo ƒe ɖoɖoa nu . . . Le ame aɖewo gome la, edze ƒã be menye gɔmesese si le Kristmas ŋu tae woɖunɛ o, ke boŋ esi wònye mɔnukpɔkpɔ be woaɖu azã ta koŋ ye.” *\nBubudede Kristo Ŋu Koŋ Tae Wogale Eɖum Ðo Fifia?\nEdze ƒã be mawumavɔ̃mavɔ̃ ƒe agbenɔnɔ geɖe yia edzi le azãa ɖuɣi. Togbɔ be nɔnɔmeawo le alea hã, ame aɖewo ase le wo ɖokui me be ele be yewoaɖu azã siawo be wòanye bubudede Mawu kple Kristo ŋu. Enyo ŋutɔ be ame nadi be yeadze Mawu ŋu. Gake ɖe Mawu kple Kristo kpɔa ŋudzedze ɖe Kristmas ɖuɖu ŋu nyateƒea? De ŋugble le afisi wòdzɔ tso ŋu kpɔ.\nLe kpɔɖeŋu me, eɖanye susu ka kee tae Soviettɔwo ɖua Kristmas ɖo o, womate ŋu ake ɖi nyateƒenya siwo le Great Soviet Encyclopedia me o, be: “Amesiwo menye Kristotɔwo o ƒe subɔsubɔ si wowɔna hena mawuwo ‘ƒe kuku kple fɔfɔ tso ame kukuwo dome’ mee Kristmas . . . dzɔ tso; agbledelawo dome koŋue kɔnu sia bɔ ɖo, eye le vuvɔŋɔli me ŋkeke siwo nɔa December 21-25 domedome la, woɖua Mawu-Ðela, amesi gagbɔa agbe nuwo ake, la ƒe ‘dzigbezã.’”\nÐewohĩ nyateƒenya sia si dzi numekugbalẽ ma he susu yii la ado dzidzɔ na wò: “Ƒe alafa gbãtɔ me Kristotɔwo menya naneke tso Kristmas ɖuɖu ŋu o. . . . Ƒe 350 lɔƒoe wotsɔ vuvɔŋɔli me ŋkeke si dzi woɖua azã na Mithra la va tsaka Kristotɔnyenye, eye wotrɔ dekɔnu sia wòzu Kristmas-zã. Romatɔ sɔlemedelawoe ɖu Kristmas zi gbãtɔ le ŋutinya me. Le ƒe 900-awo me la, Kristmas kple Kristotɔnyenye va ɖo Russia, eye afimae wova tsɔe tsaka blema Slavtɔwo ƒe vuvɔŋɔli me zã si woɖuna tsɔ dea bubu tɔgbui kukuwo ƒe gbɔgbɔwo ŋui le.”\nÐewohĩ àbia be: ‘Nukae Mawu ƒe Nya, Biblia, gblɔ tso December 25 si dzi wobe wodzi Yesu le ŋu?’ Le nyateƒe me la, Biblia meyɔ gbesigbe wodzi Yesu tẽ o, eye nuŋlɔɖi aɖeke meli si fia be Yesu ŋutɔ ƒo nu tso eŋu kaka wòahayi se de ge be woaɖui o. Ke hã, Biblia kpe ɖe mía ŋu be míanya ƒea ƒe ɣeyiɣi si me wodzi Yesu.\nLe Mateo ƒe Nyanyuia, ta 26 kple 27 lia ƒe nya nu la, wowu Yesu le Nisan 14 lia ƒe fiẽ, le Yudatɔwo ƒe Ŋutitotoŋkekenyuia si dze egɔme le March 31, 33 M.Ŋ dzi. Luka ƒe Nyanyuia gblɔ na mí be Yesu xɔ ƒe 30 kloe esime wòxɔ nyɔnyrɔ eye wòdze eƒe subɔsubɔdɔa gɔme. (Luka 3:21-23) Ewɔ subɔsubɔdɔa ƒe etɔ̃ kple afã. Eyata, Yesu xɔ abe ƒe 33 kple afã ene esime wòku. Ema fia be axɔ ƒe 34 le October 1, ƒe 33 M.Ŋ. me. Luka ka nya ta be esime wodzi Yesu la, alẽkplɔlawo nɔ “gbedzi, eye wole woƒe alẽha ŋuti dzɔm le zã me.” (Luka 2:8) Alẽkplɔlawo mate ŋu anɔ gbedzi le woƒe alẽwo gbɔ le December si nye vuvɔŋɔli me, esime sno te ŋu dzana gɔ̃ hã le Betlexem nutoa me o. Gake woate ŋu akplɔ alẽwo ado goe le October 1 lɔƒo, esi nye ŋkeke si dzi ɖaseɖiɖiwo ɖo kpee be wodzi Yesu.\nKe Ƒe Yeye si amewo ɖuna ya ɖe? Abe alesi míekpɔe va yi ene la, agbegbegblẽnɔnɔ sɔŋ ye yia dzi le eɖuɣi. Togbɔ be wodze agbagba zi geɖe trɔ asi le eŋu wòzu xexemezã dzro ko hã la, nya ku ɖe afisi wòdzɔ tso ŋu.\nNyateƒenya siwo li ku ɖe azã siawo ɖuɖu ŋu na eme kɔ ƒã be, viɖe gobi aɖeke medo tso agbagba siwo wodze be amewo nanya be Yesu tɔe nye azãa me o. Ne asitsatsa kple agbegbegblẽnuwɔna siwo yia edzi le Kristmas ɖuɣi kpakple eƒe trɔ̃subɔsubɔ me tsotso ɖea fu na wò hã la, dzi megaɖe le ƒowò o. Mɔ aɖe li, si sɔ, si dzi míate ŋu ato ade bubu nyuitɔ Mawu kple Kristo ŋu ahado ŋusẽ ƒomedodowo hã.\nBubudede Mawu Kple Kristo Ŋu Wòanyo Wu\nBiblia gblɔ na mí be Yesu Kristo va be “yeatsɔ eƒe agbe la ana ɖe ame geɖewo ƒe xɔxɔ ta.” (Mateo 20:28) Eɖe mɔ wowui, eye elɔ̃ faa ku ɖe míaƒe nuvɔ̃wo ta. Ame aɖewo adi be yewoade bubu Kristo ŋu, ahasusu be yewoate ŋu awɔ esia le Kristmas dzi. Gake abe alesi míekpɔe va yi ene la, Kristmas kple Ƒe Yeye ɖuɖu meku ɖe Kristo ŋu le mɔ aɖeke nu o, eye trɔ̃subɔsubɔ ƒe azãwo mee wodzɔ tso. Azɔ hã, aleke kee Kristmas ɖuɖu vivina ame aɖewo nui o, asitsatsa ŋukeklẽtɔe ye yia edzi ɣemaɣi. Gawu la, ele be míalɔ̃ ɖe edzi be ŋukpenanuwɔna siwo medzea Mawu kple Kristo ŋu o hã yia edzi le Kristmas ɖuɣia.\nKe aleke wòle be amesi di be yeadze Mawu ŋu nawɔ nui? Le esi teƒe be wòakplɔ amegbetɔwo ƒe dekɔnu si tsi tre ɖe Ŋɔŋlɔawo ŋu, gake dze abe ɖe wòtua mawusubɔsubɔ ƒe seselelãme ɖo ɖe ame me ene, ɖo la, amesi di be yeadze Mawu ŋu vavã ya adi be yeadi mɔ vavãtɔ si dzi yeato ade bubu Mawu kple Kristo ŋu. Mɔ kae nye vavãtɔa, eye nukae wòle be míawɔ?\nKristo ŋutɔ gblɔ na mí be: “Ke esiae nye agbe mavɔ la bena, woanya wò, Mawu vavã ɖeka la, kple Yesu Kristo, si nèdɔ ɖa la.” (Yohanes 17:3) Ẽ, dzianukwaretɔ dina be bubudede Mawu kple Kristo ŋu ŋuti sidzedze vavãtɔ nasu ye si. Emegbe etsɔa sidzedze sia dea dɔwɔwɔ me, menye le ƒea ƒe ɣeyiɣi aɖe me ko evɔ o, ke boŋ le gbesiagbenuwɔna me. Mawu kpɔa ŋudzedze ɖe agbagba dzedze tso dzi me alea ŋu, eye ate ŋu akplɔ ame ayi agbe mavɔ mee.\nÀdi be mia kple wò ƒomea mianɔ amesiwo dea bubu Mawu kple Kristo ŋu wòsɔna ɖe Ŋɔŋlɔawo nu ŋutɔŋutɔ la domea? Yehowa Ðasefowo kpe ɖe ƒome miliɔn geɖe ŋu le xexeame godoo be Biblia ƒe sidzedze vevitɔ su wo si. Míele kpewòm dzidzɔtɔe be nàbia Yehowa Ðasefo siwo le miaƒe nutoa me, alo nàŋlɔ agbalẽ na wo to adrɛs si le magazine sia ƒe axa 2 lia dzi.\n^ mm. 11 Hafi tɔtrɔ kpata nava Russia le October 1917 me la, Russiatɔwo zãna Julius ƒe ɣletigbalẽ, gake dukɔ bubuwo dometɔ akpa gãtɔwo ya zãna Gregory ƒe ɣletigbalẽ. Le ƒe 1917 me la, Gregory ƒe ɣletigbalẽa tsɔ ŋkeke 13 nɔ ŋgɔ na Julius tɔa. Le tɔtrɔ kpata la megbe la, Soviettɔwo va dze Gregory ƒe ɣletigbalẽa zazã gɔme, si wɔe be Russia va nɔ ŋkekewo bum abe alesi wòle le xexeame ƒe akpa mamlɛawo ene. Ke hã, Orthodɔks Sɔlemeha ya gakpɔtɔ nɔ Julius ƒe ɣletigbalẽa zãm tsɔ nɔ eƒe azãwo ɖumee, eye wotsɔ ŋkɔ nɛ be “Atsyã Xoxoa” ƒe ɣletigbalẽ. Ðewohĩ èsee kpɔ be January 7 ye woɖuna Kristmas le Russia. Ke hã, nenɔ susu me na wò be January 7 le Gregory ɣletigbalẽa dzi ye nye December 25 le Julius tɔa dzi. Eyata, Russiatɔ geɖe wɔa ɖoɖo ɖe woƒe azãɖuɖua ŋu ale: December 25, woɖua Kristmas abe alesi wòle le Ɣetoɖoƒedukɔ bubuwo me ene; January 1, woɖua Ƒe Yeye; January 7, woɖua Orthodɔkstɔwo ƒe Kristmas; January 14, woɖua Atsyã Xoxoa ƒe Ƒe Yeye.\nAfisi Ƒe Yeye Ðuɖu Dzɔ Tso\nGeorgia Orthodɔks Nunɔla aɖe Ðe Eƒe Susu Gblɔ\n“Ƒe Yeyea ɖuɖu dzɔ tso blema Romatɔ trɔ̃subɔlawo ƒe azãɖuɖu geɖe me. Trɔ̃subɔlawo ƒe mawu si woyɔna be Janus ye woɖuna January 1 na, eye eƒe ŋkɔ mee woɖe ɣletia ƒe ŋkɔ tso. Wowɔa Janus ƒe kpetata wòtoa mo eve siwo trɔ megbe de wo nɔewo, si fia be ekpɔa nusiwo dzɔ va yi kple esiwo li fifia. Wogblɔna zi geɖe be amesi kpɔ dzidzɔ, ko nu, eye wòɖu nu heno nu le January 1 dzi la, nu adze edzi nɛ eye akpɔ dzidzɔ le ƒe bliboa me. Aʋatsodzixɔse sia tututue gale míaƒe dukɔa me tɔ geɖewo si egbea si ta woɖua ƒe yeyea ɖo . . . Le trɔ̃subɔlawo ƒe azã aɖewo ɖuɣi la, wotsɔa amewo saa vɔe na trɔ̃wo. Wonya wo dometɔ aɖewo nyuie ɖe hadzidzi kple ɣeɖuɖu, ahasiwɔwɔ, kple matrewɔwɔ siwo yia edzi ɣemaɣi ta. Le ɣeyiɣi bubuwo dzi, abe le Janus ƒe azãɖuɣi ene la, nutsuɖuɖu kple ahatsunono, ahamumu, kple makɔmakɔnyenye ɖesiaɖe ƒomeviwo yia edzi. Ne míeɖo ŋku alesi mía ŋutɔwo míeɖua Ƒe Yeyea le ɣeyiɣi siwo va yi me dzi la, ekema míalɔ̃ ɖe edzi be mí katã míekpɔa gome le trɔ̃subɔlawo ƒe azãɖuɖu sia me.”—Georgiatɔwo ƒe nyadzɔdzɔgbalẽ aɖe.\nKristodukɔa va xɔ Mithra subɔsubɔ wɔ eɖokui tɔ\nAlẽkplɔlawo mate ŋu anɔ gbedzi kple woƒe alẽwo le December si nye vuvɔŋɔli me o\nƉoe Ɖe Amewo Ɖoe Ɖe Amewo Nuka Koŋ ƒe Azãe Kristmas Nye?\nw05 12/15 axa 4-8


Abraham Kple Isak | Biblia Me Ŋutinya\nÈKPƆ nusi wɔm Abraham le le afisia? Elé hɛ ɖe asi, eye ewɔ abe ɖe wòle via wu ge ene. Nukatae wòle be wòawui ya? Gbã la, na míakpɔ alesi Abraham kple Sara wɔ va dzi wo vi ŋutsuvi lae ɖa.\nÐo ŋku edzi be Mawue do ŋugbe na wo be woadzi vi. Gake ema dze abe nusi manya wɔ o ene, elabena Abraham kple Sara wotsi ku amegã kple nyagã. Gake Abraham xɔ edzi se be Mawu ate ŋu awɔ nusi dze abe nu manyawɔ ene la. Eyata nukae va dzɔ?\nƑe ɖeka blibo va yi tso esime Mawu do ŋugbe la. Emegbe esi Abraham tsi xɔ ƒe 100, eye Sara xɔ ƒe 90 la, wodzi ŋutsuvi aɖe, si wona ŋkɔe be Isak. Mawu wɔ eƒe ŋugbedodoa dzi!\nGake esi Isak tsi nyuie la, Yehowa do Abraham ƒe xɔse kpɔ. Eyɔe be: ‘Abraham!’ Eye Abraham ɖo ŋu bena: ‘Nyee nye si!’ Tete Mawu gblɔ bena: ‘Kplɔ viwò, wò tenuvi ɖeka kolia, Isak la, yi ɖe to aɖe, si mafia wò la dzi. Wu viwòa le afima, eye nàtsɔe asa vɔe.’\nNya mawo na Abraham lé blanui ale gbegbe, elabena Abraham lɔ̃a via vevie ŋutɔ. Ke ɖo ŋku edzi bena, Mawu do ŋugbe be Abraham ƒe viwoe anɔ Kanaan-nyigba la dzi. Gake aleke ema ate ŋu ava emee nenye be Isak ku? Abraham mese egɔme o, gake eɖo to Mawu.\nEsi Abraham ɖo toa gbɔ la, ebla Isak hekɔe mlɔ vɔsamlekpui si wòɖi la dzi. Emegbe etsɔ hɛ be yeawu viaŋutsu lae. Gake le aɖabaƒoƒo ma tututu dzi la, Mawu ƒe dɔla yɔe be: ‘Abraham, Abraham!’ Eye Abraham tɔ bena: ‘Nyee nye si!’\nMawu gblɔ be: ‘Megawɔ nuvevi aɖeke ɖevia o. Fifia medze sii be èxɔ dzinye se, elabena mète viwòŋutsuvi ɖeka kolia lam o.’\nXɔse triakɔ kae nye si le Abraham si ɖe Mawu ŋu! Exɔe se be naneke mesesẽ na Yehowa o, eye be Yehowa ate ŋu afɔ Isak ɖe tsitre tso ame kukuwo dome kura gɔ̃ hã. Gake menye Mawu ƒe didi ŋutɔŋutɔe wònye be Abraham nawu Isak o. Eyata Mawu na ave aɖe, si te ɖe afima la ƒe ka ɖe agbo aɖe, eye Mawu gblɔ na Abraham be wòatsɔe asa vɔe ɖe via teƒe.\nMose I, 21:1-7; 22:1-18.


Ʋɔnudrɔ̃lawo 6 | Biblia Le Internet Dzi | Xexe Yeye Gɔmeɖeɖe\nMidian te Israel ɖe anyi (1-10)\nMawudɔla aɖe na kakaɖedzi ʋɔnudrɔ̃la Gideon be yeakpe ɖe eŋu (11-24)\nGideon gbã Baal ƒe vɔsamlekpui (25-32)\nMawu ƒe gbɔgbɔ va Gideon dzi (33-35)\nAlẽgbalẽ ƒe dodokpɔ (36-40)\n6 Ke Israel-viwo gawɔ nu si nye vɔ̃ le Yehowa ŋkume,+ eya ta Yehowa tsɔ wo de asi na Midian ƒe adre.+ 2 Midian ƒe asi kpe Israel dzi.+ Eye le Midian ta Israel-viwo wɔ bebeƒewo* na wo ɖokuiwo ɖe towo dzi, ɖe agadowo me kple teƒe siwo yiyi sesẽ.+ 3 Ne Israel ƒã nu la, Midian, Amalek+ kple Ɣedzeƒetɔwo+ va dzea wo dzi. 4 Wova ƒua asaɖa anyi ɖe wo ŋu, eye wogblẽa anyigba la dzi nukuwo dome va se ɖe Gaza ke, eye womegblẽa nuɖuɖu, alẽ, nyi alo tedzi aɖeke ɖi na Israel o.+ 5 Elabena ɖe wova dona bibibi kple woƒe lãhawo kpakple woƒe agbadɔwo abe ʋetsuviwo ene,+ eye woawo ŋutɔwo kple woƒe kposɔwo mele xexlẽme o,+ ɖe wovaa anyigba la dzi be yewoagblẽe. 6 Ale Israel va da ahe kolikoli le Midian ta; eye Israel-viwo yɔ Yehowa be wòaxɔ na yewo.+ 7 Esi Israel-viwo yɔ Yehowa be wòaxɔ na yewo le Midian ta la,+ 8 Yehowa dɔ nyagblɔɖila aɖe ɖo ɖe Israel-viwo wòva gblɔ na wo be: “Ale Yehowa, Israel ƒe Mawu la, gblɔe nye esi, ‘Mekplɔ mi dzoe le Egipte, eye meɖe mi tso kluvinyenyeƒe me.+ 9 Ale meɖe mi tso Egipte kple ame siwo katã tea mi ɖe anyi la si me, eye menya miaƒe futɔwo ɖa le mia ŋgɔ hetsɔ woƒe anyigba na mi.+ 10 Eye megblɔ na mi hã be: “Nyee nye Yehowa mia Mawu.+ Migavɔ̃ Amoritɔ siwo ƒe anyigba dzi miele la ƒe mawuwo o.”+ Ke mieɖo tom o.’”*+ 11 Emegbe Yehowa ƒe dɔla va+ bɔbɔ nɔ ati gã si le Ofra, si nye Yoas, Abi-Ezer+ vi tɔ la te. Via Gideon+ nɔ lu ƒom le wainfiãƒe be Midiantɔwo nagakpɔe o. 12 Yehowa ƒe dɔlaa ɖe eɖokui fiae gblɔ be: “Yehowa li kpli wò,+ wò aʋakalẽtɔ.” 13 Ke Gideon gblɔ nɛ be: “Meɖe kuku, nye aƒetɔ, ne Yehowa li kpli mí ɖe, nu ka tae nu siawo katã dzɔ ɖe mía dzi ɖo?+ Eye afi kae eƒe nukudɔ siwo ŋu mía fofowo ƒo nu le na mí+ hegblɔ be, ‘Ðe Yehowa meɖe mí tso Egipte oa?’+ la le? Azɔ Yehowa gblẽ mí ɖi,+ eye wòtsɔ mí de asi na Midian.” 14 Yehowa* dze ŋgɔe hegblɔ be: “Yi le ŋusẽ si le asiwò la me, eye àɖe Israel tso Midian si me.+ Alo menye nyee dɔ wò oa?” 15 Gake Gideon ɖo eŋu nɛ be: “Meɖe kuku, Yehowa. Aleke mawɔ aɖe Israel? Kpɔ ɖa! Hlɔ̃* si me metso ye nye suetɔ le Manase, eye nyee nye ame tsɛtɔ kekeake le fofonye ƒe me.” 16 Ke Yehowa gblɔ nɛ be: “Manɔ kpli wò,+ eye àsi Midiantɔwo abe ame ɖekae wonye ene.” 17 Eye wògblɔ nɛ be: “Ne ève nunye la, ekema ɖe dzesi aɖe fiam, ne manya be wòe le nu ƒom kplim. 18 Meɖe kuku, mègadzo le afi sia o, va se ɖe esime matrɔ ava gbɔwò atsɔ nye nunana aɖo akɔwòme.”+ Eɖo eŋu nɛ be: “Manɔ afi sia va se ɖe esime nàtrɔ agbɔ.” 19 Eye Gideon yi ɖawu gbɔ̃vi ɖeka, eye wòtsɔ wɔ efa* ɖeka mè amɔwɔ maʋamaʋã boloe.+ Efɔ lã la de kusi me, eye wòku detsi la ɖe nuɖaze me tsɔ yi nɛ le ati gã la te, eye wòtsɔe ɖo ekɔme. 20 Eye Mawu vavã la ƒe dɔla gblɔ nɛ be: “Tsɔ lã la kple amɔwɔ maʋamaʋã bolo la da ɖe kpe gã ma dzi, eye nàtrɔ detsia kɔ ɖi.” Eye wòwɔe nenema. 21 Eye Yehowa ƒe dɔla tsɔ atikplɔ si le esi la ƒe nugbɔ tɔ lã la kple amɔwɔ maʋamaʋã boloa, eye dzo do tso agakpe la me fiã lã la kple amɔwɔ maʋamaʋã bolo la.+ Eye Yehowa ƒe dɔlaa bu vĩi le eŋkume. 22 Gideon kpɔe azɔ be Yehowa ƒe dɔlae.+ Enumake Gideon do ɣli be: “Aléle, Aƒetɔ Dziɖulagã Yehowa, elabena mekpɔ Yehowa ƒe dɔla ŋkume kple ŋkume!”+ 23 Ke Yehowa gblɔ nɛ be: “Ŋutifafa na wò. Mègavɔ̃ o;+ mèle kuku ge o.” 24 Eya ta Gideon ɖi vɔsamlekpui na Yehowa ɖe afi ma, eye woyɔa vɔsamlekpui la be Yehowa-Salom*+ va se ɖe egbe sia. Egakpɔtɔ le Abi-Ezertɔwo ƒe Ofra. 25 Le zã ma me la, Yehowa gblɔ nɛ be: “Lé fofowò ƒe nyitsui ɖeka, nàlé nyitsui evelia si xɔ ƒe adre, nàgbã Baal ƒe vɔsamlekpui si nye fofowò tɔ la, eye nàlã Asera-ti si le exa la ƒu anyi.+ 26 Eye nàɖo kpewo atsɔ aɖi vɔsamlekpui na Yehowa wò Mawu la ɖe mɔ́ sesẽ sia dzi, eye nàtsɔ nyitsui evelia asa numevɔ ɖe Asera-ti* si nàlã la ƒe nakeawo dzi.” 27 Ale Gideon ɖe eƒe subɔviwo dometɔ ewo, eye wòyi ɖawɔe abe ale si tututu Yehowa gblɔ nɛ ene. Ke evɔ̃ fofoa ƒemetɔwo kple dua me ŋutsuwo ale gbegbe be, mewɔe le ŋkeke me o, ke boŋ eyi ɖawɔe le zã me. 28 Esi dua me ŋutsuwo fɔ ŋdi kanya la, wokpɔ be wogbã Baal ƒe vɔsamlekpui la ƒu anyi, wolã Asera-ti* si le exa la hã, eye wotsɔ nyitsui evelia sa vɔe ɖe vɔsamlekpui si woɖi la dzi. 29 Wobia wo nɔewo be: “Ame kae wɔ nu sia?” Esi woku nyaa me la, wogblɔ be: “Gideon, Yoas vi lae wɔ nu sia.” 30 Eya ta dua me ŋutsuwo gblɔ na Yoas be: “Kplɔ viwò la do goe ne míawui, elabena egbã Baal ƒe vɔsamlekpui la ƒu anyi, eye wòlã Asera-ti* si le exa la hã.” 31 Eye Yoas+ gblɔ na ame siwo katã tsɔ nyaa tui la be: “Miawoe aʋli Baal taa? Miawoe axɔ nɛa? Ame sia ame si aʋli eta la, woawui ŋdi sia.+ Ne mawue wònye la, ekema neʋli eɖokui ta,+ le esi ame aɖe gbã eƒe vɔsamlekpui ƒu anyi ta.” 32 Eye wòna ŋkɔ Gideon gbe ma gbe be Yerubaal* hegblɔ be: “Baal neʋli eɖokui ta, le esi ame aɖe gbã eƒe vɔsamlekpui ƒu anyi ta.” 33 Eye Midiantɔwo,+ Amalektɔwo+ kple Ɣedzeƒetɔwo+ katã ƒo woƒe aʋawɔlawo nu ƒu; eye wotso tɔ la heva ƒu asaɖa anyi ɖe Yezreel Bali la me. 34 Yehowa ƒe gbɔgbɔ va Gideon dzi,+ eye wòku kpẽ,+ eye Abi-Ezer+ viwo ƒo ƒu dze eyome. 35 Edɔ amewo ɖo ɖe Manase blibo la katã, eye woawo hã ƒo ƒu dze eyome. Eye wòdɔ amewo ɖo ɖe Aser, Zebulon kple Naftali hã, eye wova do goe. 36 Eye Gideon gblɔ na Mawu vavã la be: “Ne dzinye to ge nàla aɖe Israel, abe ale si nèdo ŋugbee ene+ la, 37 ke makeke alẽgbalẽ ɖe nukuƒoƒe la. Ne zãmu dza ɖe alẽgbalẽa ɖeɖe ko dzi, gake anyigba si ƒo xlãe godoo la katã le ƒuƒuie la, ekema madze sii be dzinye to ge nàla aɖe Israel, abe ale si nèdo ŋugbee ene.” 38 Eva eme nenema tututu. Esi wòfɔ ŋdi kanya hefiã alẽgbalẽa la, zãmu si wòfiã le alẽgbalẽa me la yɔ nuɖugba gã aɖe. 39 Ke Gideon gblɔ na Mawu vavã la be: “Mègana wò dɔmedzoe nabi ɖe ŋunye o, ke boŋ ɖe mɔ nam magaƒo nu zi ɖeka pɛ ko. Meɖe kuku, na magatsɔ alẽgbalẽ la awɔ dodokpɔ ɖeka pɛ ko. Meɖe kuku, na alẽgbalẽa ɖeɖe ko nanɔ ƒuƒuie, ke zãmu naƒo anyigba la katã.” 40 Eye nenemae Mawu wɔ le zã ma me; alẽgbalẽ la ɖeɖe nɔ ƒuƒuie, ke zãmu ƒo anyigba la katã.\n^ Agate ŋu afia, “tomenudzraɖoƒewo.”\n^ Egɔmeɖeɖe tẽe, “miese nye gbe o.”\n^ Yehowa ƒe dɔlae wowɔnɛ.\n^ Egɔmeɖeɖe tẽe, “Ame akpe.”\n^ Egɔmee nye, “Yehowa Nye Ŋutifafa.”\n^ Egɔmee nye, “Baal Neʋli Eɖokui Ta Le Ʋɔnu.”


Mawu le dukɔwo katã me tɔwo kpem be woate ɖe ye ŋu to gbedodoɖa dzi. (Psalmo 65:3) Ke hã, menye gbedodoɖawo katãe wòɖoa toe o. Le kpɔɖeŋu me, ŋutsu aɖe ƒe ŋlɔmiwɔwɔ le srɔ̃a ŋu ate ŋu axe mɔ na eƒe gbedodoɖawo. (1 Petro 3:7) Nenema kee esi Israel viwo yi nu vɔ̃ɖi wɔwɔ dzi atraɖii la, Mawu gbe be yemase woƒe gbedodoɖawo o. Edze kɔtɛe be mɔnukpɔkpɔ gã aɖee gbedodoɖa nye. Ke hã, ne ame siwo wɔ nu vɔ̃ gãwo gɔ̃ hã trɔ dzi me la, Mawu aɖo to woƒe gbedodoɖawo.—Xlẽ Yesaya 1:15; 55:7.\nKpɔ video si nye Ðe Mawu Ðoa To Gbedodoɖawo Katã?\nGbedodoɖa nye míaƒe tadedeagu ƒe akpa aɖe, eya ta mía Wɔla Yehowa koe wòle be míado gbe ɖa na. (Mateo 4:10; 6:9) Tsɔ kpe ɖe eŋu la, esi míede blibo o ta la, ele be míado gbe ɖa le Yesu ƒe ŋkɔ me, elabena eku ɖe mía ta. (Yohanes 14:6) Yehowa medi be míalé gbedodoɖawo ɖe susu me alo aŋlɔ wo ɖi agbugbɔ anɔ gbɔgblɔm o. Edi be míado gbe ɖa na ye tso dzi me.—Xlẽ Mateo 6:7; Filipitɔwo 4:6, 7.\nMía Wɔla la tea ŋu sea gbe siwo míedona ɖa le susu me gɔ̃ hã. (1 Samuel 1:12, 13) Ekpe mí be míado gbe ɖa na ye le ɣeyiɣi ɖe sia ɖe me, abe le ŋkekea ƒe gɔmedzedze kple nuwuwu, nuɖuɣiwo, kple xaxaɣiwo ene.—Xlẽ Psalmo 55:23; Mateo 15:36.\nMenɔa bɔbɔe be míate ɖe Mawu ŋu o le esi míele ame siwo mexɔ Mawu dzi se o, siwo ɖea alɔme le ŋugbe si wòdo be yeahe ŋutifafa ava anyigba dzi ŋu la, dome ta. (2 Timoteo 3:1, 4; 2 Petro 3:3, 13) Eya ta ehiã be míanɔ ha dem kple haxɔsetɔwo ahanɔ mía nɔewo tum ɖo.—Xlẽ Hebritɔwo 10:24, 25.\nHadede kple ame siwo lɔ̃ Mawu ana mía kple Mawu dome nanɔ kplikplikpli. Yehowa Ðasefowo ƒe kpekpewo naa mɔnukpɔkpɔ nyuiwo mí be ame bubuwo ƒe xɔse natu mí ɖo.—Xlẽ Romatɔwo 1:11, 12.\nÀte ŋu ate ɖe Yehowa ŋu ne èdea ŋugble le nu siwo nèsrɔ̃na tso eƒe Nyaa me ŋu. Nɔ ŋugble dem le eƒe dɔwɔwɔwo, aɖaŋuɖoɖowo kple ŋugbedodowo ŋu. Ŋugbledede kple gbedodoɖa nana míekpɔa ŋudzedze deto ɖe Mawu ƒe lɔlɔ̃ kple nunya ŋu.—Xlẽ Yosua 1:8; Psalmo 1:1-3.\nNe èɖo ŋu ɖe Mawu ŋu hexɔ edzi se ko hafi nàte ŋu ate ɖe eŋu. Ke hã ehiã be nànɔ xɔse sia tum ɖo abe ale si ko nu gbagbewo hiãa nuɖuɖu edziedzii ene. Ele be nànɔ ŋugble dem le kpeɖodzi siwo le wò dzixɔsewo ŋu la ŋuti edziedzi atsɔ anɔ wò xɔse tum ɖo.—Xlẽ Mateo 4:4; Hebritɔwo 11:1, 6.\nYehowa léa be na ame siwo lɔ̃e. Ekpɔa wo ta tso nu sia nu si ate ŋu agblẽ nu le woƒe xɔse kple agbe tegbee nɔnɔ ƒe mɔkpɔkpɔa ŋu la si me. (Psalmo 91:1, 2, 7-10) Exlɔ̃a nu mí ku ɖe nu siwo ate ŋu agblẽ nu le míaƒe lãmesẽ kple dzidzɔkpɔkpɔ ŋuti la ŋu. Mɔ nyuitɔ si nu míanɔ agbe ɖo lae Yehowa fiaa mí.—Xlẽ Psalmo 73:27, 28; Yakobo 4:4, 8.\nƉoe Ɖe Amewo Ɖoe Ɖe Amewo Aleke Nàwɔ Ate Ðe Mawu Ŋu?


Nagorno-Karabakh Dziɖuɖua Lé Yehowa Ðasefowo De Ga Le Woƒe Xɔse Ta\nGBE BUBU Afrikaans Albanian Armenian Azerbaijani Chichewa China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Hausa Hiligaynon Hungarian Iban Indonesian Italian Japanese Kikaonde Kinyarwanda Kirundi Korean Lithuanian Malagasy Myanmar Norwegian Polish Portuguese Portuguese (Portugal) Romanian Russian Sepedi Serbian Serbian (Roman) Sinhala Slovak Slovenian Spanish Swahili Swedish Tagalog Turkish Ukrainian Xhosa Yoruba Zulu\nNagorno-Karabakh dziɖuɖua léa sɔhɛ Yehowa Ðasefo siwo tsi axɔ asrafo ƒe hehe la dea ga le esi wogbe be yewomaxɔ asrafo ƒe hehe o le dzitsinya ta la ta. Dziɖuɖua meda asi ɖe gomenɔamesi sia dzi o eye mewɔ ɖoɖo hã be woate ŋu awɔ dukɔmevidɔ bubuwo ɖe asrafo ƒe hehexɔxɔ teƒe o. Esia na be woléa sɔhɛ Ðasefowo dea ga le esi wolé woƒe mawudzixɔsewo me ɖe asi hegbe be yewomatsɔ tu ɖe yewo haviwo ŋu o ta.\nAgbagba Siwo Dze Be Yewoawɔ Dukɔmevidɔ Bubuwo Ðe Asrafo Ƒe Hehexɔxɔ Teƒe Medze Edzi O\nLe January 29, 2014 dzi la, Askeran Nutoa Ƒe Asrafodɔwɔƒe sama Yehowa Ðasefo aɖe si ŋkɔe nye aƒetɔ Artur Avanesyan be wòava xɔ asrafo ƒe hehe. Le ŋkeke si kplɔe ɖo dzi la, aƒetɔ Avanesyan bia tso Nagorno-Karabakh Asrafodɔwɔƒea si be wòaɖe mɔ na ye yeawɔ dukɔmevidɔ bubuwo ɖe asrafo ƒe hehexɔxɔ teƒe. Senyala si ʋlia eta do go kple dziɖuɖumegãwo enumake ku ɖe dukɔmevidɔ bubu wɔwɔ ɖe asrafo ƒe hehexɔxɔ teƒe ƒe nya sia ŋu hedo susu ɖa be woaɖo aƒetɔ Avanesyan ɖe Armenia be wòayi aɖawɔ dukɔmevidɔ bubu ɖe asrafo ƒe hehexɔxɔ teƒe le afi ma, eye nyamedzodzroa nɔ afɔ tsɔ nyuie.\nEsi aƒetɔ Avanesyan kpɔe be nya la le afɔ tsɔ ge ta la, eʋu yi Armenia eye wòŋlɔ agbalẽ bia tso Armenia Masis Dua Ƒe Asrafodɔwɔƒe si le February 13, 2014 dzi be woana yeawɔ dukɔmevidɔ bubuwo ɖe asrafo ƒe hehexɔxɔ teƒe. Aƒetɔ Avanesyan nɔ mɔ kpɔm be woakpe ye be yeneva Armenia dukɔa ƒe dɔwɔƒe si kpɔa dukɔmevidɔ bubuwo wɔwɔ ɖe asrafo ƒe hehexɔxɔ teƒe, gake ɖeko wosamae le July 14, 2014 dzi be neva Yerevan kpovitɔwo ƒe dɔwɔƒegã. Esi wòva ɖo kpovitɔwo ƒe dɔwɔƒegã la, kpovitɔwo tso Nagorno-Karabakh va nɔ elalam. Wolée hegbugbɔ kplɔe yi Nagorno-Karabakh. Le ŋkeke si kplɔe ɖo dzi la, wodee ga me do ŋgɔ na ʋɔnudɔdrɔ̃e eye wova kplɔe yi Nagorno-Karabakh Ʋɔnudrɔ̃ƒe.\nLe nyaa drɔ̃ɣi la, wona wònya be ʋɔnudrɔ̃ƒea ɖe gbe be woadii akpɔ ahalée de ga ɣleti ene do ŋgɔ hafi ava drɔ̃ ʋɔnui. Ʋɔnudrɔ̃ƒea gaɖo kpe gbeɖeɖe ma dzi eye wolé aƒetɔ Avanesyan tu enumake. Ʋɔnudrɔ̃ƒea tu afɔ agbagba siwo katã wodze be womagalée de ga do ŋgɔ na ʋɔnudɔdrɔ̃e o la me keŋ.\nLe September 30, 2014 dzi la, ʋɔnudrɔ̃ƒea bu fɔ aƒetɔ Avanesyan eye wòtso nya me be anɔ ga me ɣleti 30. Nyagbugbɔdrɔ̃ƒea hã da asi ɖe nyametsotso sia dzi. Esia wɔe be aƒetɔ Avanesyan tsɔ eƒe nya la yi Nagorno-Karabakh Ʋɔnudrɔ̃ƒe Kɔkɔtɔ, gake le December 25, 2014 dzi la, Ʋɔnudrɔ̃ƒe Kɔkɔtɔa hã gada asi ɖe nyametsotso ma ke dzi.\nNagorno-Karabakh dziɖuɖua yi edzi le ɖekakpuiwo lém de ga le esi wole wɔwɔm ɖe woƒe dzitsinya si wotsɔ Biblia na hehee ƒe mɔfiamewo dzi ta. Dziɖuɖua to esia wɔwɔ me le dadam le xexemedukɔwo ƒe ɖoɖo si ɖe mɔ be woawɔ dukɔmevidɔ bubuwo wɔwɔ ƒe ɖoɖo na ame siwo gbe be yewomaxɔ asrafo ƒe hehe o le dzitsinya ta la dzi.\nNe èdi be yeakpɔ Yehowa Ðasefo siwo katã le gaxɔ me fifia le woƒe xɔse ta le Nagorno-Karabakh la ƒe ŋkɔwo la, zi kadodo si le ete la dzi.\nWode Wo Ga Le Woƒe Xɔse Ta—Nagorno-Karabakh (PDF)\nNagorno-Karabakh Ʋɔnudrɔ̃ƒe Kɔkɔtɔ hã da asi ɖe edzi be aƒetɔ Artur Avanesyan ɖi fɔ.\nMartakert, Nagorno-Karabakh Ʋɔnudrɔ̃ƒe bu fɔ aƒetɔ Artur Avanesyan eye wòtso nya me be anɔ ga me ɣleti 30.\nWolé aƒetɔ Artur Avanesyan le Armenia hegbugbɔ kplɔe yi Nagorno-Karabakh ale be woalée de ga hafi ava drɔ̃ ʋɔnui.\nWotso nya me be Karen Harutyunyan, si nye Ðasefo aɖe, si xɔ ƒe 18 la, anɔ ga me ɣleti 30 le asrafo ƒe hehexɔxɔ gbegbe le dzitsinya ta la ta.\nWolé Areg Avanesyan, si nye Yehowa Ðasefo la, tu le esi wògbe be yemaxɔ asrafo ƒe hehe o le dzitsinya ta la ta, eye woka ɣleti 48 nɛ be wòanɔ ga me.\nWolé Ðasefo etɔ̃ aɖewo siwo gbe be yewomaxɔ asrafo ƒe hehe o le dzitsinya la de ga ɣleti ade va ɖo ƒe ɖeka.\nWode Wo Ga Le Woƒe Xɔse Ta—Nagorno-Karabakh


GBE BUBU Albanian Amharic Arabic Bengali Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Gujarati Hiligaynon Hindi Hungarian Icelandic Igbo Indonesian Italian Japanese Kirghiz Korean Latvian Lithuanian Malagasy Marathi Myanmar Norwegian Polish Portuguese Punjabi Romanian Russian Samoan Sepedi Setswana Sinhala Slovak Slovenian Spanish Swahili Swedish Tagalog Telugu Thai Turkish Ukrainian Urdu Vietnamese\nALEKEE nɔnɔmeawo ava nɔ le ƒe 10, 20, alo 30 siwo gbɔna me? Ne míelé ŋku ɖe alesi nuvlowɔlawo ƒe ŋɔdzidoname va bɔe egbea ŋu la, etsɔme ŋu bubu ate ŋu aɖi vɔvɔ̃ ŋutɔ. Mɔ̃ɖaŋununya le dzidzedze kpɔm. Xexeame dukɔwo ƒe asitsatsa kple wo nɔewo wɔe be dukɔ geɖe nɔa agbe ɖe adzɔnu siwo wokpɔna tsoa wo nɔewo gbɔ nu. Ðe xexeame ŋgɔnɔlawo le ɖeka wɔ ge ahahe etsɔme nyui aɖe vɛa? Ame aɖewo ɖoa eŋu be ẽ, hele mɔ kpɔm be kaka ƒe 2015 naɖo la, xexeame ŋgɔnɔlawo atsi hiãkame kple dɔwuame nu, akpɔ egbɔ be AIDS mayi edzi anɔ kakam o, ana amesiwo mekpɔa tsi nyui nona o, eye wole nuto ƒoɖiwo me ƒe xexlẽme dzi naɖe akpɔtɔ aɖo afã.—Kpɔ aɖaka si ƒe tanyae nye, “Didi Dzodzro Kple Nusi Li Ŋutɔŋutɔ.”\nKe hã, zi geɖe la, etsɔme si amegbetɔwo kpɔa mɔ na nyena beble sɔŋ. Le kpɔɖeŋu me, ƒe ʋɛ aɖewoe nye esia la, agbalẽnyala gã aɖe gblɔ be kaka ƒe 1984 naɖo la, agbledelawo ade agble ɖe ƒu gɔme; bubu gblɔ be kaka ƒe 1995 naɖo la, kɔmpiutawo anɔ ʋuwo ŋu be womakpe ŋgo azɔ be afɔku nadzɔ o; eye bubu hã gblɔ be kaka ƒe 2000 naɖo la, ame abe 50,000 ene le aƒe tso ge ɖe yamenutowo me ahanɔ dɔ wɔm le afima. Ðewohĩ amesiwo do ŋugbe mawo va kpɔe fifia be ne ɖe yewonya la, anye ne yewomia yewoƒe nu kpoo. Nyadzɔdzɔŋlɔla aɖe ŋlɔ bena: “Nusi doa xexeame nunyalawo movitɔwoe wue nye alesi wodoa ŋugbe evɔ le ɣeyiɣi aɖe megbe la, woƒe ŋugbedodowo mevana eme o.”\nNusi Afia Mɔ Mí\nAmewo gblɔa nya gbogbo aɖewo ɖi ɖe etsɔme ŋu, gake ɣeaɖewoɣi la, nusiwo wokpɔa mɔ na nyena didi siwo le wo me dzro ko, womenyea nu ŋutɔŋutɔwo o. Eyata afikae míate ŋu atrɔ ɖo hena etsɔme ŋuti nyatakaka si ŋu kakaɖedzi le?\nBu kpɔɖeŋu sia ŋu kpɔ. Tsɔe be èɖo ʋu hele mɔ zɔm le dzronyigba aɖe dzi. Esi mènya nutoa me nyuie o ta la, ètsi dzodzodzoe le ɖokuiwò me. Ne èli sẽe la, ebiana ɖokuiwò be: ‘Afika koŋue nye esia mele ya? Afisi yim mele tututue ʋu sia ɖo tae fifia? Teƒea gadidi tso afisia?’ Àte ŋu akpɔ ŋuɖoɖo na wò biabiawo to ŋku léle ɖe mɔfianu kple dzesi siwo le mɔa dzi ŋu to wò fesre nu.\nNenemae nɔnɔmea le egbea le ame geɖe siwo tsi dzodzodzoe ɖe etsɔme ŋu gome. Wobiana be: ‘Afikae míeɖo tae? Ðe míeɖo ta xexeame ƒe ŋutifafa gbɔ vavãa? Ne nenemae la, ke gbekagbee míaƒe asi akae?’ Biblia le abe mɔfianu ene, si ate ŋu akpe ɖe mía ŋu míaɖo biabia mawo ŋu. Míate ŋu asrɔ̃ nu geɖe tso afisi míeɖo kple afisi míeɖo tae ŋu to míaƒe “fesre” nu—si nye to Biblia xexlẽ nyuie—kple to ŋku léle ɖe xexeme nudzɔdzɔwo ŋu me. Gake gbã la, ele be míade ŋugble tso alesi míaƒe kuxiwo wɔ dze egɔmee ŋu.\nGɔmedzedze Wɔnublanui Aɖe\nBiblia gblɔ na mí be esi Mawu wɔ ŋutsu kple nyɔnu gbãtɔwo la, wode blibo, eye wòtsɔ wo da ɖe paradiso aɖe me. Wowɔ Adam kple Xawa be woanɔ agbe tegbee—menye be woanɔe hena ƒe 70 alo 80 ko o. Mawu gblɔ na wo be: “Midzi, ne miasɔ gbɔ, eye miayɔ anyigba la dzi, eye mianye agbo ɖe edzi.” Mawu ƒe tameɖoɖoe nye be Adam, Xawa, kple woƒe dzidzimeviwo nakeke Paradisobɔa ɖe nu wòaɖo xexeame ƒe akpa ɖesiaɖe.—Mose I, 1:28; 2:8, 15, 22.\nAdam kple Xawa dze aglã ɖe Mawu ŋu. Emetsonue nye be wobu Paradiso, si nye woƒe aƒea. Tsɔ kpe ɖe esia ŋu la, wodze egɔme nɔ gbɔdzɔgbɔdzɔm vivivi, gake eyi edzi kabakaba vaseɖe esime woƒe ŋutilã kple susu dome gblẽ mlɔeba. Gbesiagbe la, Adam kple Xawa ɖea afɔ ɖeka ɖoa ta yɔdo gbɔ. Nukatae? Elabena woto tsitre tsitsi ɖe wo Wɔla ŋu me wɔ nuvɔ̃, eye “nuvɔ̃ la ƒe fetue nye ku.”—Romatɔwo 6:23.\nHafi Adam kple Xawa naku mlɔeba la, wodzi viŋutsu kple vinyɔnu geɖewo. Ðe ɖevi siawo ate ŋu ana Mawu ƒe tameɖoɖo gbãtɔa nava emea? Ao, elabena wonyi wo dzilawo ƒe blibomademade ƒe dome. Le nyateƒe me la, Adam ƒe dzidzimeviwo katã, tso dzidzime ɖeka dzi yi bubu dzi, nyi nuvɔ̃ kple ku ƒe dome. Míawo hã míele eme. Biblia gblɔ be: “To ame ɖeka dzi nuvɔ̃ la va xexeame, eye to nuvɔ̃ me ku la va, eye nenema ku la va to amewo katã dzi yi, esi wo katã wɔ nuvɔ̃ ŋuti la.”—Romatɔwo 3:23; 5:12.\nAfisi Míeɖo Nyanya\nAdam kple Xawa ƒe aglãdzeɣie ameƒomea ƒe kpɔɖeŋu mɔzɔzɔ legbe, si me vevesese le vaseɖe míaƒe ŋkekea me, la dze egɔme. Biblia ŋlɔla aɖe ƒo nu tso eŋu be “wobɔbɔ” ameƒomea ɖe “gbegblẽ la te.” (Romatɔwo 8:20) Aleke gbegbee nya mawo ɖɔ ameƒomea ƒe dagbadagba ɖe yame wòsɔe nye si! Wò ya bu eŋu kpɔ ko, Adam ƒe dzidzimevi ŋutsu kple nyɔnuwo dometɔ aɖewo va zu dzɔdzɔmeŋutinunyala tagbɔɖaɖɛtɔwo, atikeŋutinunyala bibiwo, kple mɔ̃ɖaŋununya yeye tovɛlawo. Ke hã, wo dometɔ aɖeke mete ŋu he xexeme ƒe ŋutifafa kple lãmesẽ me nɔnɔ nyuitɔ si Mawu ɖo na amegbetɔwo vɛ kpɔ o.\nAdam kple Xawa ƒe aglãdzedzea gblẽ nu le mía dometɔ ɖesiaɖe ŋu etɔxɛ. Le kpɔɖeŋu me, mía dometɔ kae madzɔmadzɔnyenye ƒe fukpekpe, vɔvɔ̃ na nuvlowɔwɔ, dɔmavɔleameŋu ƒe fuɖename, alo nuxaxa si ame vevi ƒe ku hena vɛ, mevena o? Edze ƒã be ne nɔnɔmeawo wɔ abe ɖe woka ɖe eme na mí vie ene ko la, afɔku bubu gava gblẽa eme. Le nɔnɔme nyuitɔwo kura gɔ̃ hã me la, míaƒe agbenɔƒewo le ko abe alesi blemafofo Hiob ɖɔe ene, esime wògblɔ be: “Amegbetɔ . . . , eƒe agbe le kpuie, eye fuɖeɖe ti kɔ nɛ.”—Hiob 14:1.\nNe míebu afisi míedzɔ tso kple nɔnɔme wɔnublanui siwo me míele fifia ŋu la, adze abe mɔkpɔkpɔ aɖeke meli be nuwo ava nyo o ene. Gake Biblia na mí kakaɖedzi be Mawu maɖe mɔ nɔnɔme siawo nayi edzi tegbee o. Eƒe tameɖoɖo gbãtɔ na amegbetɔ ava eme godoo. (Yesaya 55:10, 11) Nukatae míate ŋu aka ɖe edzi be esia le eme va ge kpuie?\nLe Biblia ƒe nya nu la, míele ɣeyiɣi sesẽ, siwo woyɔna be ŋkeke mamlɛawo, me tom fifia. (Timoteo II, 3:1) Nya ma mefia míaƒe anyigba sia kple eme nu gbagbewo katã ƒe nuwuwu o. Ke boŋ, efia ‘amegbetɔwo ƒe ɖoɖowo ƒe nuwuwu’; eyata nɔnɔme siwo doa nuxaxa na mí ƒe nuwuwue gogo. (Mateo 24:3) Biblia ƒo nu tso nudzɔdzɔwo kple amewo ƒe nɔnɔme siwo abɔ le ŋkeke mamlɛawo me ŋu. De dzesi wo dometɔ aɖewo le aɖaka si le axa 8, eye nàlé ŋku ɖe xexeame nudzɔdzɔwo ŋu. Míaƒe mɔfianu, si nye Biblia, kpe ɖe mía ŋu míenya be afisi míeɖo fifia gogo amegbetɔwo ƒe ɖoɖowo ƒe nuwuwu ŋutɔ. Gake, nukae adzɔ ɖe esia yome?\nNusi Etsɔme Ahe Vɛ\nLe Adam kple Xawa ƒe aglãdzedze megbe teti la, Mawu gblɔ tameɖoɖo si nɔ esi be yeaɖo Fiaɖuƒe aɖe “si matsrɔ̃ gbeɖegbeɖe o” anyi ŋuti nya. (Daniel 2:44) Fiaɖuƒe mae wofia ame geɖe be woado gbe ɖa abia le ‘Aƒetɔ ƒe Gbedodoɖa’ la me, eye ele yayra manyagblɔwo he ge vɛ na ameƒomea.—Mateo 6:9, 10.\nMawu ƒe Fiaɖuƒea menye nane ko le ame ƒe dzi me o. Enye dziƒo dziɖuɖu ŋutɔŋutɔ si ahe tɔtrɔ va anyigba dzie. Wò ya bu nusiwo Mawu do ŋugbe be yeato Fiaɖuƒea dzi awɔ na ameƒomea ŋu kpɔ. Biblia gblɔ be gbã la, Mawu “[atsrɔ̃] amesiwo gblẽa anyigba la.” (Nyaɖeɖefia 11:18) Nuka wòawɔ na amesiwo ɖoa toe ya? Eƒe Nyaa gblɔ be atutu “aɖatsi sia aɖatsi ɖa le woƒe ŋku me, eye ku maganɔ anyi akpɔ o, eye konyifafa kple ɣlidodo kple veve aɖeke maganɔ anyi o.” (Nyaɖeɖefia 21:4) Ðe amegbetɔ aɖe li ate ŋu awɔ nu mawoa? Mawu ɖeka koe ate ŋu ahe nɔnɔme siwo wòɖo ɖe ameƒomea ŋu la vɛ.\nAleke nàwɔ be yayra siwo Mawu ƒe Fiaɖuƒea ahe vɛ naɖe vi nà wò? Yohanes 17:3 gblɔ be: ‘Esiae nye agbe mavɔ la bena, woanya wò, Mawu vavã ɖeka la, kple Yesu Kristo, si nèdɔ ɖa la.’ Yehowa Ðasefowo le nufiafiadɔ aɖe wɔm le xexeame godoo hele kpekpem ɖe amewo ŋu be sidzedze ma nasu wo si. Wole dɔ sia wɔm le anyigba siwo ade 230 dzi, eye wotana woƒe agbalẽwo ɖe gbegbɔgblɔ siwo wu 400 me. Ne èdi be yeagasrɔ̃ nu geɖe akpee la, ke kpɔ Yehowa Ðasefo siwo le mia gbɔ alo nàŋlɔ agbalẽ ɖo ɖe adrɛs si sɔ le magazine sia ƒe axa 5 lia.—g1/06.\n“Azɔ la, mise ɖa, mi amesiwo gblɔna be: ‘Egbe alo etsɔ míele du si alo ekemɛ me yi ge. Míanɔ afima ƒe ɖeka atsa asi eye míakpɔ viɖe.’ Mienya nusi le dzɔdzɔ ge etsɔa?”—Yakobo 4:13, 14, Nubabla Yeye La\nBiblia gblɔ afisi míedzɔ tso ŋu nya tso ŋutsu kple nyɔnu gbãtɔ dzi. Eyata míenya afisi míedzɔ tso. Eɖe afisi míeɖo tae hã fia mí. Gake, be míase nusi tututu gblɔm Biblia le gɔme la, ele be míasrɔ̃e nyuie abe alesi míadi be míalé ŋku ɖe mɔfianu aɖe ŋu tsitotsitoe ene\n[Nya si ɖe dzesi si le axa 7]\n“Nuvɔ̃” ate ŋu anye nuwɔna gbegblẽ alo didi si hea ame dea nugbegblẽwɔwɔ me. Wodzi mí ɖe nuvɔ̃ me, eye ekpɔa ŋusẽ ɖe míaƒe nuwɔnawo dzi. “Ame dzɔdzɔe aɖeke mele anyigba dzi, si wɔa nu nyui sɔŋ eye mewɔa nuvɔ̃ o.”—Nyagblɔla 7:20\n[Nya si ɖe dzesi si le axa 8]\nNe woƒo akplẽ ɖe agba si ƒe akpa aɖe bɔ ɖe me la, agbaa ƒe dzesi aɖe ɖe akplẽa ŋu godoo. Adam ye nye agba si ƒe akpa aɖe bɔ la, eye míawoe nye akplẽ siwo woƒo ɖe eme—eyata nuvɔ̃ lé ɖe mía ŋu abe dzesi ene. Dzesi ma kee lé ɖe “ame gbãtɔ” Adam ŋu esime wòwɔ nuvɔ̃\nBiblia gblɔ be: “Ŋutsu ƒe zɔzɔme la menye eya ŋutɔ si me wòle, ne eƒe azɔlime nato mɔ ɖeka o.” (Yeremya 10:23) Nya sia na míese nusitae amegbetɔ dze agbagba be yeahe xexeme ŋutifafa vɛ ʋuu do kpoe la gɔme. Womewɔe be ‘wòafia mɔ eɖokui’ Mawu manɔmee o\n[Nya si ɖe dzesi si le axa 9]\nBiblia me hakpala aɖe gblɔ na Mawu be: “Wò nya enye akaɖi na nye afɔ kple kekeli na nye toƒe.” (Psalmo 119:105) Ne nyametsotsowo wɔwɔ dze ŋgɔ mí la, Biblia kpena ɖe mía ŋu abe akaɖi ene be míanya nusi míawɔ. Eklẽna ɖe ‘mía toƒe abe kekeli’ ene bene míate ŋu anya nusi etsɔme ahe vɛ na ameƒomea\nDIDI DZODZRO KPLE NUSI LI ŊUTƆŊUTƆ\nLe September 2000 me la, Dukɔ Ƒoƒuawo me nɔlawo ɖo taɖodzinu aɖewo be kaka ƒe 2015 naɖo la, ele be yewoaɖo wo gbɔ. Wo dometɔ aɖewoe nye esiawo:\n▪ Ame dahe siwo mekpɔa ga wòdea dɔlar ɖeka gbeɖeka o, kple amesiwo le dɔwuame ƒe fu kpem la ƒe xexlẽme naɖiɖi va ɖo afã.\n▪ Woakpɔ egbɔ be ɖevi ɖesiaɖe nawu gɔmedzesuku dede nu.\n▪ Ŋutsuwo kple nyɔnuwo siaa nasɔ ta le sukudede kple hehexɔxɔ me.\n▪ Ðevi siwo mekpɔ xɔ ƒe atɔ̃ o dometɔ eve le etɔ̃ ɖesiaɖe dome magaku azɔ o.\n▪ Woakpɔ egbɔ be nyɔnu 75 le alafa me magaku le vidzidzi ta o.\n▪ Woatɔ te HIV/AIDS kple dɔléle bubuwo, abe asrãdɔ ene, ƒe nugbegblẽ.\n▪ Amesiwo mekpɔa tsi nyui nona o ƒe afã nakpɔ tsi nyui ano azɔ.\nTaɖodzinu mawo gbɔ anya ɖoa? Esi lãmesẽdɔwɔlawo ƒe ƒuƒoƒo aɖe, siwo tso xexeame godoo, de ŋugble tso nɔnɔmeawo ŋu le ƒe 2004 me la, woƒo nya ta be, togbɔ be yewole mɔ kpɔm be nuwo anyo hã la, nusiwo yewote ŋu wɔ mesɔ kple nusiwo ƒe ŋugbe yewodo henɔ gbɔgblɔm be etsɔme nyui aɖe gbɔna la o. Agbalẽ si nye State of the World 2005 ƒe ŋgɔdonya gblɔ be: “Hiãkame kpɔtɔ le nu gblẽm le ŋgɔyiyi siwo wɔm wole ŋu le teƒe geɖe. Dɔlélewo abe HIV/AIDS ene le kakam ale gbegbe be ate ŋu agblẽ nu le dukɔ geɖewo ƒe lãmesẽnyawo ŋu. Le ƒe atɔ̃ siwo va yi me la, dɔléle, siwo woxɔna to tsi nyui manomano me, siwo woate ŋu axe mɔ na hafi, wu ɖevi miliɔn 20, eye ame miliɔn gbogbo aɖewo hã le nɔnɔme wɔnublanui kple tsi nyui manomano, kpakple teƒe ƒoɖiwo nɔnɔ ƒe fu kpem gbesiagbe.”\n[Aɖaka/Nɔnɔmetata siwo le axa 8]\n“ŊKEKE MAMLƐAWO” ƑE DZESIA ƑE AKPA AÐEWO\nAʋawɔwɔ siwo ɖeke mesɔ kple o.—Mateo 24:7; Nyaɖeɖefia 6:4\nDɔwuame.—Mateo 24:7; Nyaɖeɖefia 6:5, 6, 8\nDɔvɔ̃wo.—Luka 21:11; Nyaɖeɖefia 6:8\nSedzimawɔwɔ ƒe dzidziɖedzi.—Mateo 24:12\nAnyigba la gbegblẽ.—Nyaɖeɖefia 11:18\nAnyigbaʋuʋu gãwo.—Luka 21:11\nƔeyiɣi sesẽ siwo me nɔnɔ asẽ.—Timoteo II, 3:1\nGalɔlɔ̃ vivivo.—Timoteo II, 3:2\nTomaɖomaɖo dzilawo.—Timoteo II, 3:2\nAme malɔ̃malɔ̃.—Timoteo II, 3:3\nAgbeɖuɖu lɔlɔ̃ wu Mawu lɔlɔ̃.—Timoteo II, 3:4\nÐokuidzimaɖumaɖu.—Timoteo II, 3:3\nNunyuimalɔ̃malɔ̃.—Timoteo II, 3:3\nÐekematsɔmatsɔ le afɔku si gbɔna me.—Mateo 24:39\nFewuɖulawo agbe ŋkeke mamlɛawo ŋuti kpeɖodzi la xɔxɔ.—Petro II, 3:3, 4\nGbeƒãɖeɖe Mawu Fiaɖuƒea le xexeame katã.—Mateo 24:14\n© Paul Lowe/Panos Pictures\nWonya Yehowa Ðasefowo be woawoe le gbeƒã ɖem Mawu ƒe Fiaɖuƒe ŋuti nyanyuia\nƉoe Ɖe Amewo Ɖoe Ɖe Amewo Afikae Xexe Sia Ðo Tae?\ng 1/06 axa 6-9


Balkan-nutoa Me Tsiɖɔɖɔ—Lɔlɔ̃nu Faa Dɔwɔlawo Kpe Asi Ðe Kpekpeɖeŋunana Ŋu\nGBE BUBU Afrikaans Albanian Armenian Azerbaijani Azerbaijani (Cyrillic) Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Danish Dutch Estonian Eŋlisi Eʋegbe Fijian Finnish Franse Georgian German Greek Hungarian Indonesian Italian Japanese Kinyarwanda Kirundi Korean Lithuanian Malagasy Norwegian Polish Portuguese Portuguese (Portugal) Romanian Russian Sepedi Serbian Serbian (Roman) Sinhala Slovak Slovenian Spanish Swahili Swedish Tagalog Tsonga Turkish Ukrainian Xhosa Zulu\nZAGREB, Croatia—Kpekpeɖeŋunakɔmiti siwo me tɔwo nye lɔlɔ̃nu faa dɔwɔlawo kple Yehowa Ðasefowo ƒe alɔdzedɔwɔƒe si le Germany ƒe ame dɔdɔwo le kpekpem ɖe ame siwo ŋu tsiɖɔɖɔ dziŋɔtɔ si teƒe wokpɔ kpɔ le Bosnia-Herzegovina, Croatia kple Serbia la gblẽ nu le la ŋu. Tsi gã aɖe si dza le Balkan-nutowo me tso May 13 va se ɖe May 15, 2014 dzi na tsi ɖɔ ɖe nutoa eteƒe mekɔ o eye agaɖevi (si fia agakpe siwo fli le towo ŋu) 3,000 aɖewo hã gblẽ nu le nutoa me.\nKpekpeɖeŋunakɔmitiawo wɔ ɖoɖo ɖe mɔzɔnyawo, nuɖuɖu, nudodo kple teƒe siwo woanɔ gbɔ la ŋu enumake. Togbɔ be Ðasefo aɖeke meku o eye nu vevi mewɔ ɖeke o hã la, woƒe aƒe 14 ya teti dome gblẽ. Gakpe ɖe eŋu la, Yehowa Ðasefowo ƒe tadeaguƒe ɖeka gbã. Kɔmitiawo gbugbɔ le aƒe siwo gbã kple esiwo ŋu nu gblẽ le la ɖɔm ɖo, eye wole xɔ siwo me ame siwo ƒe aƒewo dome gblẽ la anɔ gbɔ la hã tum.\nAƒetɔ Josip Liović, si nye Yehowa Ðasefowo ƒe nyanuɖela le Croatia, gblɔ be: “Míaƒe dzi dze eme esi míese be nu vevi mewɔ míaƒe haxɔsetɔ aɖeke o, gake míese veve ɖe ame siwo le nu xam ɖe woƒe ƒometɔwo kple wo xɔlɔ̃wo ƒe ku ta la ŋu. Míele agbagba dzem etɔxɛe be míakpe ɖe amewo ŋu le Balkan-nuto bliboa me. Míeda akpe na mía xɔlɔ̃ siwo tso Germany va kpe ɖe mía ŋu míewɔ ɖoɖo ɖe kpekpeɖeŋunu siwo ahiã le kwasiɖa kple ɣleti siwo gbɔna me la ŋu.”


Bible Verses On The Topic: God's Will -> God\n Elabena esia nyo, eye wòdze Mawu, mía xɔla ŋu, amesi le didim be, woaxɔ amewo katã, bene woava nyateƒe ƒe sidzedze la me.\n1 Tesalonikatɔwo 5:18\nMida akpe le nusianu ŋuti; elabena esiae nye Mawu ƒe lɔlɔ̃nu le Kristo Yesu me hena mi.\n1 Tesalonikatɔwo 4:3\nElabena esiae nye Mawu ƒe lɔlɔ̃nu, be miawo mia ɖokui kɔkɔe, eye miade mia ɖokui ɖa atso ahasiwɔwɔ me,\n Ke ŋutifafa Mawu, si kplɔ mía Aƒetɔ Yesu, amesi nye alẽwo ƒe kplɔla gã la, ɖo go tso ame kukuwo dome le nubabla mavɔ ƒe ʋu la me la, nadzra mi ɖo blibo le dɔ nyui sia dɔ nyui wɔwɔ me, bena miawɔ eƒe lɔlɔ̃nu; eye wòawɔ nusi dze eŋu la, le mía me to Yesu Kristo dzi, amesi tɔ lanye ŋutikɔkɔe tso mavɔ me yi ɖe mavɔ me! Amen.\nEye wògblɔ na wo katã bena: Ne amea ɖe le didim be, yeadze yonyeme la, negbe nu le ye ŋutɔ gbɔ, eye wòatsɔ eƒe atitsoga gbawotsyogbe, eye wòadze yonyeme.\nMeka atam, eye nyemagbe edziwɔwɔ o be: Malé ŋku de wò ɖoɖo dzɔdzɔeawo ŋu.\nKe ne mia dometɔa ɖe le nunya hiãm la, neɖe kuku na Mawu, si na amewo katã faa, eye medoa ŋukpe ame o la, eye wòatsɔe anɛ.\n Ɖo ŋu ɖe Yehowa ŋu tso dzi blibo me, ke megaɖo dzi ɖe wò gɔmesese ŋu o. Le ŋku ɖe eŋu le wò mɔwo katã dzi, ekema ata mɔ na wò.\nElabena nenemae nye Mawu ƒe lɔlɔ̃nu, bena miatsɔ nu nyui wɔwɔ atsi abunetɔwo ƒe numanyamanya la nu,\nWò fiaɖuƒe nava! Woawɔ wò lɔlɔ̃nu le anyigba dzi, sigbe alesi wowɔna le dziƒo ene!\n Eyaŋuti la mikpɔ nyuie be, miazɔ pɛpɛpɛ; menye abe numanyamanyatɔwo ene o, ke boŋ abe nunyalawo ene, amesiwo wɔa ɣeyiɣi la ŋuti da blibo, elabena ŋkekeawo nye vɔ̃. Eyaŋuti la migazu bometsilawo o, ke boŋ midze si nusi nye Aƒetɔ la ƒe lɔlɔ̃nu. Eye migamu aha, esi me nu baɖabaɖa wɔwɔ le la o; ke boŋ Gbɔgbɔ la nayɔ mi fũ, eye mitso Psalmowo kple kafukafuhawo kpakple gbɔgbɔ me hawo ƒo nu kple mia nɔewo: Midzi ha, eye miƒo ha na Aƒetɔ la le miaƒe dzi me, eye mida akpe na Mawu, Fofo la, ɖaahe le nuwo katã ŋuti le mía Aƒetɔ Yesu Kristo ƒe ŋkɔ la me,\nMenye ɖe Aƒetɔ la le wɔwɔm blewu le eƒe ŋugbedodowo dziwɔwɔ me, abe alesi amea ɖewo bunɛ blewuwɔwɔ la ene o; hafi egba dzi ɖi blewu na mi, esi melɔ̃ bena, amea ɖeke natsrɔ̃ o, ke boŋ bena amewo katã natrɔ va dzimetɔtrɔ gbɔ la ŋuti.\namesi le didim be, woaxɔ amewo katã, bene woava nyateƒe ƒe sidzedze la me.\nAmegbetɔ, egblɔ nusi nyo la na wò; nusi ko dim Yehowa le tso asiwò la, enye be, nawɔ nusi le eteƒe, nalɔ̃ dɔmenyowɔwɔ, eye uabɔbɔ ɖokuiwò ɖe anyi ahazɔ le wò Mawu ŋku me.\nNusianu, si Yehowa wɔ la, kple etɔe li, eya ame vɔɖiwo hã hena dzɔgbevɔ̃egbe.\nElabena dzidodo hiã mi, bena ne miewɔ Mawu ƒe lɔlɔ̃nu la, miaxɔ ŋugbedodo la.


Nyagblɔla 9 | Biblia Le Internet Dzi | Xexe Yeye Gɔmeɖeɖe\nNu ɖeka tɔgbie dzɔna ɖe amewo katã dzi (1-3)\nKpɔ dzidzɔ togbɔ be èle kuku ge hã (4-12)\nKukuawo menya naneke o (5)\nDɔwɔwɔ aɖeke mele Tsiẽƒe o (10)\nAzãgbe kple nuɖiɖeamewo (11)\nMenye ɣesiaɣie wokpɔa ŋudzedze ɖe nunya ŋu o (13-18)\n9 Metsɔ nu siawo katã de nye dzi me, eye meƒo nya ta be, ame dzɔdzɔewo kple nunyalawo kpakple woƒe dɔwɔwɔwo le Mawu vavã la si me.+ Amegbetɔwo menya lɔlɔ̃ kple fuléle siwo katã nɔ anyi do ŋgɔ na wo la o. 2 Nu ɖeka tɔgbi ye dzɔna ɖe amewo katã dzi,+ ɖe ame dzɔdzɔe kple ame vɔ̃ɖi dzi,+ ɖe ame nyui kple ame dzadzɛ kpakple ame si mele dzadzɛ o dzi, ɖe ame siwo saa vɔ kple ame siwo mesaa vɔ o siaa dzi. Nu nyui wɔla kple nu vɔ̃ wɔla sɔ; ame si kaa atam kple ame si ɖɔa ŋu ɖo hafi kaa atam la sɔ. 3 Esiae nye dzigbãnya aɖe si dzɔna le ɣea te: Esi wònye nu ɖeka tɔgbi ye dzɔna ɖe amewo katã dzi+ mlɔeba tae amegbetɔviwo ƒe dzi yɔ fũu kple nu baɖa wɔwɔ ɖo; eye tsukunuwɔwɔ le dzi me na wo le woƒe agbenɔɣi kaka wotsɔ kuna!* 4 Ame sia ame si le agbagbeawo dome la, mɔkpɔkpɔ le esi, elabena avu gbagbe nyo wu dzata kuku.+ 5 Elabena agbagbeawo nyae be yewogbɔna kuku ge,+ ke kukuawo meganya naneke kura o;+ eye fetu aɖeke megali na wo o, elabena womegaɖoa ŋku wo dzi o.+ 6 Woƒe amelɔlɔ̃ kple fuléle kpakple ŋuʋaʋã hã nu yi xoxo, eye womegakpɔa gome aɖeke kura le nu siwo katã yia edzi le ɣea te la me o.+ 7 Heyi nàɖu wò abolo kple dzidzɔ, eye nàno wò wain kple dzi kpɔdzidzɔ,+ elabena wò dɔwɔwɔwo dze Mawu vavã la ŋu xoxo.+ 8 Wò awuwo nefu tititi* ɣeawokatãɣi, eye mègagbe ami dede tame o.+ 9 Ðu agbe kple srɔ̃wò lɔlɔ̃a+ le wò agbemeŋkeke ƒuƒlu siwo katã Mawu na wò le ɣea te la me, si nye wò toflokogbenɔnɔ la katã me, elabena emae nye tɔwò gome le agbe me, le wò kutrikuku le ɣea te la me.+ 10 Nu sia nu si wò asi ate ŋu awɔ la, wɔe kple wò ŋusẽ katã, elabena dɔwɔwɔ alo ɖoɖowɔwɔ alo sidzedze alo nunya mele Tsiẽƒe,*+ afi si yi ge nàla o. 11 Megakpɔ nu bubu aɖe hã le ɣea te, be dziɖuɖu le duɖimekeke me mele afɔ ɖeablɛ me ɣesiaɣi o, dziɖuɖu le aʋa me mele kalẽwɔwɔ me ɣesiaɣi o,+ nuɖuɖukpɔkpɔ mele nunyanya me ɣesiaɣi o, kesinɔnukpɔkpɔ mele tagbɔ ɖaɖɛ me ɣesiaɣi o,+ eye dzidzedzekpɔkpɔ mele sidzedze me ɣesiaɣi o,+ elabena azãgbe kple nuɖiɖeame li na wo katã. 12 Elabena amegbetɔ menya eƒe ɣeyiɣi o.+ Ale si ko ɖɔ vɔ̃ ɖea tɔmelãwo, eye mɔ̃ ɖea xewoe la, nenemae vɔ̃ lilia amegbetɔwo, ne edzɔ ɖe wo dzi kpoyi. 13 Megakpɔ nu sia hã le nunya ŋu le ɣea te, eye wòwɔ dɔ ɖe dzinye: 14 Du sue aɖe li, eye ŋutsu ʋɛ aɖewo koe le eme; ke fia sesẽ aɖe ho ɖe eŋu, eye wòɖe to ɖee heƒu kpo gãwo ɖe eŋu. 15 Ŋutsu dahe nyanu aɖe le dua me, si tsɔ eƒe nunya xɔ na dua. Ke ame aɖeke meɖo ŋku ŋutsu dahe ma dzi o.+ 16 Eye megblɔ na ɖokuinye be: ‘Nunya nyo wu ŋusẽ;+ gake wodoa vlo ame dahe ƒe nunya, eye womeɖoa to eƒe nyawo o.’+ 17 Enyo be woase nunyala ƒe nya si wògblɔ kple gbe bɔbɔe wu ame si le fia ɖum ɖe bometsilawo dzi la ƒe ɣli. 18 Nunya nyo wu aʋawɔnuwo, ke nu vɔ̃ wɔla ɖeka pɛ ate ŋu agblẽ nu nyui geɖewo dome.+\n^ Egɔmeɖeɖe tẽe, “kaka wotsɔa wo kpena ɖe kukuawo ŋu!”\n^ Efia, awu siwo ƒe ŋkume kɔ siwo afia be ame le dzidzɔ kpɔm, ke menye awu siwo afia be ame le konyi fam o.


Nyaɖeɖefia 9 - Holy Bible [Ewe Bible 1913] - (Nya 9)\nEye mawudɔla atɔ̃lia ku kpẽ la, eye mekpe ɣletivi, si ge tso dziƒo la dze anyigba, eye wotso aʋli me vudo ƒe safui nɛ.\nEye woʋu aʋli me vudo la nu, eye dzudzɔ lu tso vudo la me abe kpodzo gãa ɖe ƒe dzudzɔ ene, eye ɣe kple yame do viviti le vudo la ƒe dzudzɔ la ŋuti.\nEye ʋetsuviwo do go tso dzudzɔ la me ɖe anyigba la dzi, eye wona ŋusẽ wo, abe alesi ŋusẽ le anyigba dzi dziɖegbewo ŋu ene.\nEye wogblɔ na wo bena, woagawɔ vɔ̃ anyigba dzi gbe mumu alo aŋgba alo atia ɖeke o, negbe amesiwo Mawu ƒe nutrenu mele ŋgonu na o la ɖeɖeko.\nEye wona ŋusẽ wo be, woagawu wo o, ke boŋ bene woawo fu wo ɣleti atɔ̃ sɔŋ; eye woƒe fuwɔwɔ la le abe dziɖegbe ƒe ametete ƒe fuwɔame ene.\nEye le ŋkeke mawo me la amewo aɖi ku, eye womele ekpɔ ge o, eye woadi vevie be, yewoaku, eye ku asi le wo gbɔ.\nEye ʋetsuviawo ƒe nɔnɔme le abe sɔ, siwo wodzra ɖo hena aʋawɔwɔ ene, eye nane le woƒe ta abe fiakuku, siwo ɖi sika ene, eye woƒe mo le abe amewo ƒe mo ene.\nEye taɖa li na wo abe nyɔnuwo ƒe taɖa ene, eye woƒe aɖuwo le abe dzatawo ƒe aɖuwo ene.\nEye akɔtakpoxɔnu le wo si abe gakɔtakpoxɔnu ene, eye woƒe aʋalawo me ƒe ɖiɖi le abe tasiaɖam kple so geɖe, siwo le du sim yina aʋa la ƒe ɖiɖi ene.\nEye asike le wo gɔme abe dziɖegbewo ene, eye ti le wo nu, eye woƒe ŋusẽ le woƒe asikewo me, be woawɔ vɔ̃ amewo ɣleti atɔ̃ sɔŋ.\nEye fiãa ɖe, si nye aʋli me dɔla la, ɖu wo dzi, eye woyɔ eŋkɔ le Hebri-gbe me be Abadon, eye woyɔnɛ le Hela-gbe me be Apolion (gblẽla).\nVɔ̃ ɖeka nu va yi; kpo ɖa, vɔ̃ eve gale megbe gbɔna.\nEye mawudɔla adelia ku kpẽ la, eye mese gbea ɖe ɖi tso sikavɔsamlekpui, si le Mawu ŋku me la, ƒe dzo eneawo gbɔ,\nle gbɔgblɔm na mawudɔla adelia, si lé kpẽ la ɖe asi la bena: Tu dɔla ene, siwo wobla ɖe Frat-tɔsisi gã la to.\nEye wotu dɔla ene, siwo dzra wo ɖokui ɖo hena gaƒoƒo kple ŋkeke kple ɣleti kpakple ƒe la, bena woawu amewo ƒe akpa etɔ̃lia.\nEye sɔdolawo ƒe aʋakɔ ƒe xexlẽme le akpe ewo teƒe akpe ewo teƒe eve; mese woƒe xexlẽme.\nEye ale mekpɔ sɔwo kple amesiwo do wo la, le ŋutega me: Wodo akɔtakpoxɔnu, siwo ɖi dzo, kple akɔtakpoxɔnu yibɔwo kpakple akɔtakpoxɔnu dzewo, eye sɔawo ƒe ta le abe dzatawo ƒe ta ene, eye dzo kple dzudzɔ kpakple dzokpe do go tso woƒe nu me.\nEye wowu amewo ƒe akpa etɔ̃lia le fuwɔame etɔ̃ siawo me, le dzo kple dzudzɔ kpakple dzokpe, si do go tso woƒe nu me la ŋuti.\nElabena sɔawo ƒe ŋusẽ le woƒe nu kple woƒe asikewo me; elabena woƒe asikewo le abe dawo ene, eye ta le wo nu wotsɔna wɔa vɔ̃e.\nEye ame susɔe, siwo fuwɔame siawo mewu o la, wometrɔ le dzi me tso woƒe asinudɔwɔwɔawo me o, bena woagasubɔ gbɔgbɔ vɔ̃wo kple sika- kple klosalo-kple gadzẽ- kple kpe- kpakple ati-legba, siwo metea ŋu kpɔa nu alo sea nu alo zɔa azɔli hã o la o.


Mawufiaɖuƒe La—Ede Ŋgɔ Le Go Sia Go Me\nGBE BUBU Afrikaans Albanian Arabic Armenian Bicol Bulgarian Cambodian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Hiligaynon Hungarian Icelandic Igbo Iloko Indonesian Italian Japanese Kinyarwanda Korean Latvian Lithuanian Malagasy Malayalam Myanmar Norwegian Pangasinan Papiamento (Aruba) Papiamento (Curaçao) Polish Portuguese Punjabi Rarotongan Romanian Samoan Sepedi Serbian Setswana Shona Silozi Sinhala Slovak Slovenian Spanish Sranantongo Swahili Swedish Tagalog Telugu Thai Tshiluba Tsonga Turkish Twi Ukrainian Vietnamese Zulu\nYESU KRISTO fia nu eyomedzelawo be: “Eyata miawo mido gbe ɖa ale: Mía Fofo, si le dziƒowo! Wò ŋkɔ ŋuti nakɔ! Wò fiaɖuƒe nava! Woawɔ wò lɔlɔ̃nu le anyigba dzi, sigbe alesi wowɔna le dziƒo ene!” (Mateo 6:9, 10) Gbedodoɖa sia si ame geɖe yɔna be Mía Fofo si le dziƒo, alo Aƒetɔ ƒe Gbedodoɖa la, ɖe tameɖoɖo si le Mawufiaɖuƒea ŋu la fia.\nWoakɔ Mawu ƒe ŋkɔa ŋu to Fiaɖuƒea dzi. Woaɖe vlodoame siwo katã Satana kple amegbetɔwo ƒe aglãdzedze he va ŋkɔa dzii la ɖa. Esia hiã vevie ŋutɔ. Amegbetɔwo katã ƒe dzidzɔkpɔkpɔ nɔ te ɖe alesi woabu Mawu ƒe ŋkɔa nu kɔkɔee kple lɔlɔ̃ ɖe gomenɔamesi si le esi be wòaɖu dzi la dzi.—Nyaɖeɖefia 4:11.\nTsɔ kpe ɖe eŋu la, woɖo Fiaɖuƒea anyi be wòana ‘woawɔ Mawu ƒe lɔlɔ̃nu le anyigba dzi, sigbe alesi wowɔna le dziƒo ene.’ Gake nukae nye lɔlɔ̃nu ma? Eyae nye be Mawu kple amegbetɔwo dome ƒomedodo si me Adam gblẽ la, nagaɖo wo dome ake. Xexeame Katã Dziɖulagã, Yehowa, ato Fiaɖuƒea dzi awɔ anyigba wòazu Paradiso, afisi ame nyuiwo ate ŋu anɔ agbe le tegbee. Ẽ, Mawufiaɖuƒea aɖɔ nusiwo katã nuvɔ̃ gbãtɔa gblẽ la ɖo, eye wòana ɖoɖo si Mawu wɔ ɖe anyigbaa ŋu lɔlɔ̃tɔe hã nava eme. (Yohanes I, 3:8) Le nyateƒe me la, Fiaɖuƒe sia kple nusi wòawɔ lae nye nusi koŋ ŋu Biblia ƒo nu tsoe.\nGo Kawo Mee Wòde Ŋgɔ Wu Le?\nMawufiaɖuƒea nye dziɖuɖu ŋutɔŋutɔ si sẽŋu ale gbegbe. Nyagblɔɖila Daniel ka fe alesi gbegbe wòsẽ ŋui la na mí. Egblɔe ɖi gbaɖegbe ʋĩ ke be: “Dziƒo ƒe Mawu la aɖo fiaɖuƒe aɖe anyi, si . . . agbã [amegbetɔwo ƒe fiaɖuƒewo] katã, eye wòagblẽ wo.” Gawu la, to vovo na amegbetɔwo ƒe dziɖuɖu siwo nu va yina la, Mawufiaɖuƒea ya “matsrɔ̃ gbeɖegbeɖe o.” (Daniel 2:44) Metɔ ɖe afima o. Fiaɖuƒe sia de ŋgɔ wu amegbetɔwo ƒe dziɖuɖuwo sasasã le goawo katã me.\nMawufiaɖuƒea ƒe Fia ƒo fia ɖesiaɖe ta.\nSe Fia sia ŋu nya ɖa. Daniel kpɔ Mawufiaɖuƒea ƒe Fia la le ‘drɔ̃e kple ŋutega’ me ‘abe amegbetɔvi ene,’ eye wokplɔe yi Mawu ŋusẽkatãtɔ la gbɔ eye “wotsɔ ŋusẽ, bubu kple dziɖuɖu nɛ.” (Daniel 7:1, 13, 14) Amegbetɔvi la menye ame bubu aɖeke wu Yesu Kristo—Mesia la—o. (Mateo 16:13-17) Yehowa Mawu ŋutɔe tia Via, Yesu, be wòanye yeƒe Fiaɖuƒea ƒe Fia. Esime Yesu nɔ anyigba dzi la, egblɔ na Farisitɔ vɔ̃ɖiawo be: “Mawufiaɖuƒe la le mia dome,” si fia be ye, amesi ava nye Fiaɖuƒe ma ƒe Fia la, le wo dome.—Luka 17:21.\nAmekae le anyigba dzi si ate ŋu anye Dziɖula ade Yesu nu? Yesu ɖee fia xoxo be yenye Kplɔla dzɔdzɔe, si dzi woate ŋu aka ɖo, si sea veve ɖe ame nu le go sia go me. Nyanyuiawo ɖɔ Yesu be enye amesi doa vevie nu kple amesi doa vivi ɖe ame ŋu hesea veve ɖe ame nu. (Mateo 4:23; Marko 1:40, 41; 6:31-34; Luka 7:11-17) Tsɔ kpe ɖe eŋu la, ku kple amegbetɔwo ƒe gbɔdzɔgbɔdzɔ aɖeke megakpɔ ŋusẽ ɖe Yesu, si wofɔ ɖe tsitre la, dzi o.—Yesaya 9:6, 7.\nYesu kple eƒe hatidziɖulawo aɖu dzi tso nɔƒe kɔkɔ.\nLe nusiwo woɖe fia Daniel me la, ekpɔe hã be ‘wotsɔ fiaɖuƒe la kple dziɖuɖu na dziƒoʋĩtɔ la ƒe ame kɔkɔewo ƒe dukɔ.’ (Daniel 7:27) Menye Yesu ɖekae aɖu dzi o. Ame bubuwo anye fiawo kple nunɔlawo aɖu dzi kplii. (Nyaɖeɖefia 5:9, 10; 20:6) Apostolo Yohanes ŋlɔ tso wo ŋu be: ‘Mekpɔ, eye kpɔ ɖa, alẽvi la le tsitre ɖe Zion-to la dzi, eye ame akpe alafa ɖeka blane vɔ ene, siwo woƒle tso anyigba dzi la, le eŋu.’—Nyaɖeɖefia 14:1-3.\nAlẽvi lae nye Yesu Kristo, si woɖo Fiae. (Yohanes 1:29; Nyaɖeɖefia 22:3) Zion-to lae nye dziƒo. * (Hebritɔwo 12:22) Dziƒoe Yesu kple eƒe hatidziɖula ame 144,000-awo le dzi ɖum tsoe. Nɔƒe sia kɔ loo! Esi wònye dziƒoe wole ta la, wokpɔa nusianu. Eye esi wònye dziƒoe woɖo “Mawufiaɖuƒea” ɖo ta la, woyɔnɛ hã be “dziƒofiaɖuƒe la.” (Luka 8:10; Mateo 13:11) Aʋawɔnu aɖeke mate ŋu aɖo dziƒo dziɖuɖu sia gbɔ ahagee o. Nukliaʋawɔnuwo gɔ̃ hã mate ŋui o. Womate ŋu aɖu edzi o, si awɔe be tameɖoɖo si tae Yehowa ɖoe anyi ɖo la nava eme.—Hebritɔwo 12:28.\nMawufiaɖuƒea teƒenɔla siwo dzi woate ŋu aka ɖo la le anyigba dzi.\nAleke míewɔ nya esia? Psalmo 45:17 gblɔ be: ‘Aɖo amegãwo ɖe anyigba blibo la dzi.’ Le nyagblɔɖi sia me la, amesi “aɖo” ameawoe nye Mawu ƒe Vi la. (Psalmo 45:7, 8; Hebritɔwo 1:7, 8) Eyata Yesu Kristo ŋutɔe atia amesiwo anye amegãwo. Míate ŋu aka ɖe edzi be woawɔ ɖe eƒe mɔfiamewo dzi nuteƒewɔwɔtɔe. Wofiaa nu ŋutsu siwo woɖo hamemegãwoe le Kristo-hamea me egbea gɔ̃ hã be woagaɖu “aƒetɔwo” ɖe haxɔsetɔwo dzi o, ke boŋ woakpɔ wo ta, ana woƒe dzi nadze eme, ahafa akɔ na wo.—Mateo 20:25-28; Yesaya 32:2.\nFiaɖuƒea teviwo wɔa nu dzɔdzɔe.\nWonye ame maɖifɔwo kple nuteƒewɔlawo le Mawu ŋkume. (Lododowo 2:21, 22) Biblia gblɔ be: “Ame ɖihiãwo anyi anyigba la dome, eye dzi adzɔ wo ɖe ŋutifafa gbogbo la ŋuti.” (Psalmo 37:11) Fiaɖuƒea teviwo nye ame ɖihiãwo, alo ame fafa siwo wote ŋu fiaa nui bɔbɔe, eye wonye ɖokuibɔbɔlawo kple ame ɖɔŋuɖowo. Gbɔgbɔmenuwo koŋue nɔa vevie na wo. (Mateo 5:3) Wodina be yewoawɔ nu dzɔdzɔe eye wowɔna ɖe Mawu ƒe mɔfiamewo dzi.\nMawufiaɖuƒea ƒe sewo de ŋgɔ.\nYehowa Mawu ŋutɔe wɔ se kple gɔmeɖose siwo nu woanɔ agbe ɖo le Fiaɖuƒea me. Le esi teƒe be se siawo nanye kplamatsedonuwo na mí madzemadze la, wodea mía dzi boŋ. (Psalmo 19:8 -12) Agbenɔnɔ ɖe Yehowa ƒe nudidi dzɔdzɔewo nu le vi ɖem na ame geɖe xoxo. Le kpɔɖeŋu me, wɔwɔ ɖe aɖaŋu si Biblia ɖo na srɔ̃ŋutsuwo, srɔ̃nyɔnuwo, kple ɖeviwo dzi wɔnɛ be míaƒe ƒomegbenɔnɔ nyona ɖe edzi. (Efesotɔwo 5:33–6:3) Ne míewɔ ɖe sedede si nye be ‘miado lɔlɔ̃’ dzi la, mía kple mía nɔewo dome ƒomedodo me anyo ɖe edzi. (Kolosetɔwo 3:13, 14) Ne míele agbe nɔm ɖe Ŋɔŋlɔawo ƒe gɔmeɖosewo nu la, míewɔa kuvia le dɔ ŋu o, eye ga ŋuti nukpɔsusu nyui hã va sua mía si. (Lododowo 13:4; Timoteo I, 6:9, 10) Asa ƒoƒo na ahamumu, gbɔdɔdɔ ƒe agbegbegblẽnɔnɔ, atama kple atikevɔ̃ɖiwo zazã kpena ɖe mía ŋu be míanɔ lãmesẽ me.—Lododowo 7:21-23; 23:29, 30; Korintotɔwo II, 7:1.\nMawufiaɖuƒea nye dziɖuɖu aɖe si Mawu ɖo. Mawu da agba ɖe Yesu Kristo, si wòɖo Fiaɖuƒea ƒe Fiae, kple eƒe hatidziɖulawo dzi be woawɔ ɖe yeƒe se dzɔdzɔe kple gɔmeɖose siwo me lɔlɔ̃ le la dzi. Mawu ƒe seawo dzi wɔwɔ dzɔa dzi na Fiaɖuƒea teviwo kple eteƒenɔla siwo le anyigba dzi. Esia na Mawu va xɔ nɔƒe vevitɔ le Fiaɖuƒea ƒe dziɖulawo kple eteviwo siaa ƒe agbe me. Esia fia be Mawue nye Fiaɖuƒea ƒe ta, si ɖo kpe edzi be ele teokrasi ƒe ɖoɖo nu vavã. Fiaɖuƒea awɔ nusitae woɖoe anyi ɖo la ade goe godoo. Gake ɣekaɣie Mawufiaɖuƒe, si wogayɔna be Mesia Fiaɖuƒe la, te dziɖuɖu?\nFiaɖuƒea Te Dziɖuɖu\nYesu gblɔ nya vevi si akpe ɖe mía ŋu míanya ɣeyiɣi si me Fiaɖuƒea te dziɖuɖu. Egblɔ be: “Trɔ̃subɔlawo latu afɔ Yerusalem dzi, halase esime woawu trɔ̃subɔlawo ƒe ɣeyiɣi la nu.” (Luka 21:24) Yerusalem koe nye du si ŋu woyɔa Mawu ƒe ŋkɔ ɖo le anyigba bliboa dzi. (Fiawo I, 11:36; Mateo 5:35) Eyae nye fiaɖuƒe si dzi Mawu da asi ɖo le anyigba dzi la ƒe fiadu. Trɔ̃subɔlawo atu afɔ du sia dzi le susua nu be amegbetɔwo ava xɔ ɖe Mawu teƒe aɖu eƒe dukɔa dzi hena ɣeyiɣi aɖe. Ɣekaɣie esia dzɔ?\nYehowa gblɔ na fia mamlɛtɔ si nɔ Eƒe fiazikpui dzi le Yerusalem be: ‘Wòaɖe tablanu ɖa, eye wòaɖe fiakuku ɖi. Maganɔ anyi o, vaseɖe esime amesi tɔ wònye la nava, eye yeatsɔe nɛ.’ (Xezekiel 21:30-32) Woaɖe fiakuku le fia ma ta, eye Mawu magaɖu Eƒe dukɔa dzi o vaseɖe ɣeyiɣi aɖe. Esia dzɔ le ƒe 607 D.M.Ŋ. me esime Babilontɔwo va tsrɔ̃ Yerusalem. Le “trɔ̃subɔlawo ƒe ɣeyiɣi” si akplɔe ɖo me la, dziɖuɖu aɖeke maganɔ anyigba dzi, si anɔ Mawu ƒe dziɖulanyenye teƒe o. Ðeko ɣeyiɣi mawo awu enu hafi Yehowa atsɔ dziɖuɖuŋusẽa ana Yesu Kristo, “amesi tɔ wònye” la. Ɣeyiɣi sia ƒe didime ɖe?\nDaniel ƒe agbalẽa me nyagblɔɖi aɖe gblɔ be: “Milã ati la, eye migblẽe; ke mina eƒe takpoea natsi to me, eye mide gayibɔ kple akɔbli kɔsɔkɔsɔe . . . vaseɖe esime azã adre nu nava yi nɛ.” (Daniel 4:20) Abe alesi míava kpɔe ene la, “azã adre” siawo kple “trɔ̃subɔlawo ƒe ɣeyiɣi” la siaa ƒe didime sɔ.\nLe Biblia me la, wotsɔa atiwo wɔa kpɔɖeŋu na amewo, dziɖulawo, kple fiaɖuƒewo ɣeaɖewoɣi. (Psalmo 1:3; Yeremya 17:7, 8; Ezekiel, ta 31) Kpɔɖeŋuti la, ‘vu vaseɖe anyigba bliboa ƒe mlɔenu’ ke. (Daniel 4:11) Eyata dziɖuɖu aɖe si ƒe “ŋusẽ de anyigba ƒe mlɔenu ke,” si te ameƒomea katã le, lae ati si woalã ahabla eƒe takpoea nye kpɔɖeŋu na. (Daniel 4:17, 20, 22) Esia fia be atia nye kpɔɖeŋu na Mawu ƒe dziɖulanyenye si amegbetɔwo ƒe dziɖuɖu aɖeke mesɔ kple o la. Dziɖuɖu sia nɔ anyi va ɖo ɣeyiɣi aɖe, esime Yehowa ɖo fia ɖe Israel dukɔa dzi. Wolã kpɔɖeŋuti la, eye wotsɔ gayibɔ kple akɔbli kɔsɔkɔsɔ bla takpoea bene wòagadze o. Esia fia be Mawu ƒe dziɖuɖu si le anyigba dzi la maganɔ anyi o, abe alesi wòdzɔ le ƒe 607 D.M.Ŋ. mee ene—gake matsi nenema ɖaa o. Ati takpoea akpɔtɔ anɔ babla vaseɖe esime “azã adre” la nade. Le ɣeyiɣi ɖoɖi sia ƒe nuwuwu la, Yehowa atsɔ dziɖuɖua na Yesu Kristo, amesi tɔ koŋue wònye. Edze ƒã be ɣeyiɣi ƒe didime ɖekae le “azã adre” la, kple “trɔ̃subɔlawo ƒe ɣeyiɣi” la siaa si.\nBiblia kpe ɖe mía ŋu míenya “azã adre” la ƒe didime. Etsɔ ŋkeke 1,260 sɔ kple “ɣeyiɣi aɖe [ɣeyiɣi ɖeka] kple ɣeyiɣiwo [ɣeyiɣi eve] kpakple ɣeyiɣi afã”—si ƒe ƒuƒoƒo le “ɣeyiɣi” etɔ̃ kple afã. (Nyaɖeɖefia 12:6, 14) Esia ƒe teƒe eve anye ɣeyiɣi adre, alo ŋkeke 2,520.\nNe míexlẽ ŋkeke 2,520 tso ƒe 607 D.M.Ŋ. me la, akplɔ mí va ƒe 600 D.M.Ŋ. me. Gake azã adre la didi wu nenema. Esime Yesu nɔ nu ƒom tso “trɔ̃subɔlawo ƒe ɣeyiɣi” la ŋu la, wogakpɔtɔ nɔ ɣeyiɣi ma me. Esia fia be nyagblɔɖie azã adre la nye. Eyata ele be míatsɔ Ŋɔŋlɔawo me gɔmeɖose si nye “ŋkeke ɖeka nanye ƒe ɖeka” la abui. (Mose IV, 14:34; Xezekiel 4:6) Ne míebui nenema la, ekema xexeame ƒe dziɖuŋusẽwo ƒe anyigbaa dzi ɖuɖu Mawu manɔmee axɔ ƒe 2,520. Ne míexlẽ ƒe 2,520 tso 607 D.M.Ŋ. me la, akplɔ mí va ƒe 1914 M.Ŋ. me. Ƒe ma mee “trɔ̃subɔlawo ƒe ɣeyiɣi,” alo azã adreawo, wu enu. Esia fia be Yesu Kristo te dziɖuɖu abe Mawufiaɖuƒea ƒe Fia ene tso ƒe 1914 me.\nEsi woɖo Mesia Fiaɖuƒea anyi le dziƒo xoxo ta la, ɖe wòle be míaganɔ gbe dom ɖa be wòava, abe alesi Yesu fia mí le Kpɔɖeŋugbedodoɖa la me enea? (Mateo 6:9, 10) Ẽ. Ebiabia alea sɔ, eye gɔmesese hã le eŋu. Eteƒe madidi o, Mawufiaɖuƒea akeke eƒe dziɖuŋusẽ ɖe enu wòaɖo anyigba bliboa dzi.\nYayra kawoe ameƒomea me tɔ wɔnuteƒewo akpɔ ne nya sia va eme? Biblia gblɔ be: “Mawu ŋutɔ anɔ anyi kpli wo, eye wòanye woƒe Mawu. eye Mawu latutu aɖatsi sia aɖatsi ɖa le woƒe ŋku me, eye ku maganɔ anyi akpɔ o, eye konyifafa kple ɣlidodo kple veve aɖeke maganɔ anyi o; elabena nu gbãtɔwo nu va yi.” (Nyaɖeɖefia 21:3, 4) Ɣemaɣi la, “duametɔ [anyigbadzitɔ] aɖeke magblɔ be, yele dɔ lém o.” (Yesaya 33:24) Amesiwo ƒe nu dzea Mawu ŋu la akpɔ agbe mavɔ. (Yohanes 17:3) Esi míele mɔ kpɔm na Biblia me nyagblɔɖi nyui sia kple bubuwo ƒe mevava la, mina ‘miayi edzi anɔ mawufiaɖuƒe la kple Mawu ƒe dzɔdzɔenyenye dim gbãgbiagbã.’—Mateo 6:33.\n^ mm. 10 Blema Israel fia Dawid wɔ aʋa kple Yebusitɔwo hexɔ Zion-mɔ̃ la le wo si tsɔ ɖo eƒe fiadui. (Samuel II, 5:6, 7, 9) Etsɔ Aɖaka kɔkɔe la hã yi afimae. (Samuel II, 6:17) Esi wònye be Aɖaka la fiana be Yehowa le wo dome ta la, woyɔa Zion be Mawu ƒe nɔƒe, si na wòsɔ nyuie be wozãe tsɔ wɔ kpɔɖeŋu na dziƒo.—Mose II, 25:22; Mose III, 16:2; Psalmo 9:12; Nyaɖeɖefia 11:19.\nƉoe Ɖe Amewo Ɖoe Ɖe Amewo Mawufiaɖuƒe La—Ede Ŋgɔ Le Go Sia Go Me\nw06 7/15 axa 4-7\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA July 15, 2006


GBE BUBU Albanian Arabic Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Hiligaynon Hungarian Igbo Indonesian Italian Japanese Kirghiz Korean Lithuanian Malagasy Malayalam Moore Myanmar Norwegian Ossetian Papiamento (Curaçao) Persian Polish Portuguese Rarotongan Romanian Russian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Turkish Ukrainian Vietnamese\nNu kae Yesu wɔnɛ esime wògblɔ be yeƒe dɔla nuteƒewɔla la anye “aɖaŋudzela”?\nYesu fɔ biabia aɖe ɖe te be: “Amekae nye dɔla nuteƒewɔla kple aɖaŋudzela, si eƒe aƒetɔ la ɖo eƒe aƒemetɔwo nu, ne wòana nuɖuɖu wo le ɣeyiɣi nyui dzi mahã?” (Mateo 24:45) “Dɔla” si naa gbɔgbɔ me “nuɖuɖu” lae nye Kristotɔ amesiaminawo ƒe hamea. Nu ka tae Yesu yɔ wo be aɖaŋudzela? *\nMíase nu si nya “aɖaŋudzela” si Yesu zã fia la gɔme nyuie wu le eya ŋutɔ ƒe nufiafiawo me. Le kpɔɖeŋu me, ɣesiɣi Yesu ƒo nu tso “dɔla nuteƒewɔla kple aɖaŋudzela” ŋu la kee wòwɔ ɖetugbui ewo siwo nɔ ŋugbetɔsrɔ̃ lalam la ŋuti kpɔɖeŋua. Ðetugbiawo le tsitre ɖi na Kristotɔ amesiamina siwo nɔ anyi do ŋgɔ na ƒe 1914, siwo nɔ Ŋugbetɔsrɔ̃ gãtɔ, Yesu Kristo, lalam vevie. Ðetugbui ewoawo dometɔ atɔ̃ ƒe akaɖimemi va vɔ, eye esi woyi edze ge la, ŋugbetɔsrɔ̃a va, si wɔe be womete ŋu de srɔ̃ɖeŋkekenyuia ɖuƒe o. Ðetugbui atɔ̃ mamlɛawo ya dze aɖaŋu. Wotsɔ ami ɖe asi sɔ gbɔ, si wɔe be woƒe akaɖiwo nɔ keklẽm esime ŋugbetɔsrɔ̃a va, eye woyi srɔ̃ɖeŋkekenyuia ɖuƒe.—Mateo 25:10-12.\nEsi Yesu va le Fiaɖuƒeŋusẽ me le ƒe 1914 me la, Kristotɔ amesiaminawo dometɔ geɖe nɔ mɔ kpɔm be yewoawɔ ɖeka kplii le dziƒo enumake. Gake dɔ geɖe li woawɔ le anyigba dzi, eye wo dometɔ aɖewo menɔ dzadzraɖo ɖi o. Abe ɖetugbui abunetɔawo ene la, womena ŋusẽ geɖe nɔ wo ŋu le gbɔgbɔ me do ŋgɔ o, si wɔe be womenɔ klalo ayi edzi ana woƒe akaɖiwo naklẽ o. Ke hã, wo dometɔ akpa gãtɔ wɔ nu aɖaŋutɔe, le nunya kple nukpɔkpɔ do ŋgɔ me, si wɔe be ŋusẽ nɔ wo ŋu le gbɔgbɔ me. Esi wova nyae be dɔ geɖe le ŋgɔ na yewo la, wotso ɖe eŋu dzidzɔtɔe. To esia me la, woɖee fia be yewonye “dɔla nuteƒewɔla kple aɖaŋudzela.”\nBu ale si Yesu zã nya “aɖaŋudzela” le Mateo 7:24 hã ŋu kpɔ. Egblɔ be: “Amesiame, si se nye nya siawo, eye wòwɔ wo dzi la, matsɔe aɖo ŋutsu nyanu [aɖaŋudzela, NW], si tu eƒe xɔ ɖe kpe gbadza dzi la ŋuti.” Ŋutsu aɖaŋudzela la ɖo eƒe xɔa gɔme anyi nyuie, le esi wònyae be ahom ate ŋu atu ta. Gake ŋutsu tsibome si hã ŋu wòƒo nu tso ya tu eƒe xɔ ɖe ke dzi, eye wòmu bɔbɔe. Eya ta Yesu yomedzela aɖaŋudzelae nye esi te ŋu kpɔa nu si amegbetɔwo ƒe nunya yome nɔnɔ ate ŋu agblẽ la dzea sii do ŋgɔ. Eƒe nugɔmesese kple nuwo ŋu bubu nyuie kpena ɖe eŋu wòtua eƒe xɔse, nuwɔnawo, kple nufiafiawo ɖe nu siwo Yesu fia la dzi sesĩe. Nu ma tututue “dɔla nuteƒewɔla kple aɖaŋudzela” la wɔna.\nGade dzesi ale si wozã nya “aɖaŋudzela” le Hebri Ŋɔŋlɔawo ƒe teƒe geɖewo. Le kpɔɖeŋu me, Farao ɖo Yosef nuɖuɖudzikpɔlae le Egipte. Esia nye ɖoɖo si Yehowa wɔ be yeana nuɖuɖu yeƒe dukɔa la ƒe akpa aɖe. Nu ka tae wònye Yosef ye wotia? Farao gblɔ nɛ be: “Ame aɖeke meli, si dze aɖaŋu, eye wònya nu abe wò ene o.” (Mose I, 41:33-39; 45:5) Biblia gblɔ tso Abigail hã ŋu be eƒe “tagbɔ kɔ [edze aɖaŋu nyuie, NW].” Ena nuɖuɖu Yehowa ƒe amesiamina, Dawid, kple eƒe amewo. (Samuel I, 25:3, 11, 18) Esɔ be woyɔ Yosef kple Abigail be aɖaŋudzela, elabena wokpɔ Mawu ƒe lɔlɔ̃nu dze sii, eye wowɔ nu le nuwo kpɔkpɔ do ŋgɔ kple nuwo ŋu bubu nyuie me.\nEya ta esi Yesu yɔ dɔla nuteƒewɔlaa be aɖaŋudzela la, nu si wòwɔnɛ ye nye be amewo ƒe ƒuƒoƒo si anye dɔla ma teƒenɔlawo la awɔ nu le nugɔmesese, nukpɔkpɔ do ŋgɔ, kple nuwo ŋu bubu nyuie me, le esi wotua woƒe xɔse, nuwɔnawo, kple nufiafiawo ɖe Mawu ƒe Nya, si nye nyateƒe, dzi la ta.\n^ mm. 3 Helagbe me nya si gɔme woɖe be “aɖaŋudzela” lae nye phroʹni·mos. M. R. Vincent ɖe nu me le eƒe agbalẽ si nye Word Studies in the New Testament me be, zi geɖe la, nunya vavã kple aɖaŋudzedze dzie nya sia hea susu yii.\nw07 9/1 axa 31


GBE BUBU Armenian (West) Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe Ga German Hiligaynon Hungarian Igbo Italian Korean Lithuanian Malagasy Moore Myanmar Polish Portuguese Rarotongan Romanian Sepedi Setswana Silozi Slovak Slovenian Swahili Tsonga Turkish Ukrainian\nESIME dukɔmeviʋa nɔ edzi yim le Rwanda la, gbegɔmeɖelawo ƒe ƒuƒoƒo sue aɖe gblẽ woƒe nunɔamesiwo ɖi hesi dzo le woƒe aƒewo me. Ke hã, wodze agbagba tsɔ woƒe kɔmpiuta suewo ɖe asi yi ɖe sitsoƒedilawo ƒe asaɖawo me. Nu ka tae? Bene yewoate ŋu ayi Biblia srɔ̃gbalẽwo gɔme ɖeɖe ɖe Kinyarwandagbe me dzi.\nÐetugbui aɖe si le Asia ƒe anyieheɣedzeƒe la le dɔ dzi le eƒe kɔmpiuta dzi vevie le zã me, eye wònɔ nɛ be wòanɔ te ɖe ɖeɖiteameŋu, dzoxɔxɔ, kple dzotsitsi na wo enuenu nu. Taɖodzinu ka tae? Bene wòate ŋu awu nu si gɔme ɖem wòle la nu kaba ne woatae ɖe game dzi.\nGbegɔmeɖela siawo nye lɔlɔ̃nu faa dɔwɔla 2,300 aɖewo siwo wɔa dɔ le gbegɔmeɖeƒe vovovo 190 le xexea me godoo la dometɔ aɖewo. Woxɔ tso ƒe 20 va se ɖe ƒe 90 kloe, eye wokua kutri vevie bene Biblia me gbedeasi fakɔnamewo nate ŋu asu amewo si le gbegbɔgblɔ 500 me.—Nyaɖeɖefia 7:9.\nAgbalẽwo Gɔme Ðeɖe Ðe Gbegbɔgblɔ Vovovowo Me\nLe ƒe ʋɛ siwo va yi me la, Yehowa Ðasefowo ƒe gbegɔmeɖeɖedɔa dzi ɖe edzi le mɔ ɖedzesi aɖe nu. Le kpɔɖeŋu me, le ƒe 1985 me la, wotaa Gbetakpɔxɔ ɖe gbegbɔgblɔ 23 me le ɣeyiɣi ɖeka me—si nye nu si ɖe dzesi ŋutɔ ɣemaɣi. Egbea la, woɖea Gbetakpɔxɔ gɔme ɖe gbegbɔgblɔ 176 me, eye wotaa wo katã le ɣeyiɣi ɖeka me, bene wo me nyawo naɖo ame siwo katã xlẽnɛ le xexea me la gbɔ le ɣeyiɣi ɖeka me.\nLe gbegbɔgblɔ siawo dometɔ 50 gome la, Yehowa Ðasefowo ƒe Gbetakpɔxɔ la koe nye magazine si amewo ate ŋu akpɔ axlẽ le wo degbe me edziedzi. Nu ka tae? Adzɔha siwo taa agbalẽwo la metsia dzi ɖe agbalẽwo tata ɖe wo degbewo me ŋu o. Gake Yehowa Ðasefo siwo le xexea me godoo ya lɔ̃na faa dzɔa nu be woate ŋu ata Mawu ƒe Nya la kple Biblia srɔ̃gbalẽwo ɖe gbegbɔgblɔ bubuwo me ne ehiã.—2 Korintotɔwo 8:14.\nAmewo dea asixɔxɔ Biblia me gbedeasia ŋu ŋutɔ ne woxlẽe le wo degbe me. Le kpɔɖeŋu me, wote Biblia srɔ̃gbalẽwo tata ɖe Miskito, si nye gbegbɔgblɔ aɖe si ame 200,000 aɖewo dona le Nicaragua la me nyitsɔ laa. Nyɔnu aɖe dɔ agbalẽ si ŋkɔe nye Nye Agbalẽ Si Nye Biblia-Ŋutinyawo * le Miskitogbea me, eye nutoa me osɔfo aɖe nɔ afi ma hafi wotsɔe va nɛ. Esi osɔfoa kpɔ agbalẽ dzeani sia la, edi be nyɔnua natsɔe ana ye. Gake nyɔnua gbe, togbɔ be osɔfoa gblɔ be yeatsɔ kɔfi kilogram 20 sɔŋ anae ɖe agbalẽa ta hã!\nLe ƒe ewo siwo va yi me la, woɖea Biblia srɔ̃gbalẽwo gɔme ɖe gbegbɔgblɔ 12 aɖewo siwo wodona le Mexico, siwo dome Maya, Nahuatl, kple Tzotzil hã le la me. Mede ƒe ewo hafi Yehowa Ðasefowo ƒe hame siwo doa gbegbɔgblɔ vovovo siawo kple tokunɔgbe siaa le dukɔ ma me la dzi ɖe edzi tso 72 va ɖo 1,200 kple edzivɔ o. Yehowa Ðasefowo ƒãa Biblia me gbedeasia ɖe amewo ƒe dzi me, gake wogblẽnɛ ɖe Mawu si me be wòana nyateƒea ƒe kuwo namie.—1 Korintotɔwo 3:5-7.\nBiblia Aɖe Gɔme Ðeɖe Ðe Gbegbɔgblɔ 80 Me Egbea\nLe ƒe ʋɛ siwo va yi me la, Yehowa Ðasefowo ku kutri ta New World Translation of the Holy Scriptures Biblia bliboa, alo eƒe akpa aɖe ɖe gbegbɔgblɔ 80 aɖewo me. Nu kae do tso eme? Yehowa Ðasefo aɖe si le South Africa la gblɔ tso Biblia si gɔme woɖe le Tswanagbe me la ŋu be: “Dɔwɔnu lédziname ka gbegbee nye esi. Ana magakpɔ ŋudzedze ɖe Mawu ƒe Nya la ŋu geɖe wu. Exexlẽ le bɔbɔe eye wòvivia ame nu ŋutɔ.” Ame aɖe si le Mozambique si xlẽ Biblia le Tsongagbe me la ŋlɔ be: “Ne Biblia srɔ̃gbalẽ bubuawo katã le ame aɖe si gake Biblia mekpe ɖe eŋu o la, ɖeko wòle abe dziɖegbe kple dzikedzo si ŋu tsidzadza mekpe ɖo o ene. Ke hã, tsia ŋutɔŋutɔ dza azɔ esi woɖe New World Translation la ɖe go le Tsongagbe me.”\nAme siwo ɖea nya nyui si le Biblia me la gɔme hemaa wo la, na nya aɖe si wogblɔ ɖi xoxoxo la le eme vam le mɔ ɖedzesi aɖe nu. Yesu Kristo ŋutɔe gblɔe ɖi be: “Woaɖe gbeƒã fiaɖuƒe ŋuti nya nyui sia le anyigba blibo la katã dzi, be wòanye ɖaseɖiɖi na dukɔwo katã, eye ekema nuwuwu la ava.”—Mateo 24:14.\n[Akɔntabubu si le axa 25]\nXEXE YEYE GƆMEÐEÐE AGBALẼ\nBIBLIA LA BUBUWO\nBiblia bliboa alo\neƒe akpa aɖe\nGBEGBƆGBLƆ SIWO ME WOLE\nLɔlɔ̃nu faa dɔwɔla 2,300 aɖewo ɖea Biblia srɔ̃gbalẽwo gɔme ɖe gbegbɔgblɔ 500 sɔŋ me


Symmachus ƒe asinuŋɔŋlɔgbalẽ kakɛ si me Mawu ƒe ŋkɔ dze le le Psalmo 69:32, le ƒe alafa etɔ̃lia alo enelia Kristotɔwo Ŋɔli\nLe ƒe geɖe siwo va yi me la, Yehowa Ðasefowo zã Biblia gɔmeɖeɖe vovovowo, wota wo hema wo na amewo. Gake míeva kpɔe be ehiã be míata Biblia gɔmeɖeɖe si akpe ɖe amewo katã ŋu be woasrɔ̃ “nyateƒe ƒe sidzedze vavãtɔ la,” abe ale si Mawu dii ene. (1 Timoteo 2:3, 4) Eya ta tso ƒe 1950 me la, míedze Xexe Yeye Gɔmeɖeɖe Biblia si xexlẽ le bɔbɔe la tata gɔme. Míeɖe Biblia sia gɔme nuteƒewɔwɔtɔe wòsɔ pɛpɛpɛ hetae ɖe gbegbɔgblɔ siwo wu 130 me fifia.\nBiblia aɖe si gɔmesese le bɔbɔe hiã. Gbegbɔgblɔwo trɔna ne ɣeyiɣiawo va le yiyim, eye nya siwo wozã le Biblia gɔmeɖeɖe geɖe me la me mekɔ o alo womegazãa nya mawo le nuƒoƒo me egbea o, si wɔe be wo gɔmesese sesẽna. Azɔ hã, wova ke ɖe ŋɔŋlɔawo ƒe asinuŋɔŋlɔ xoxotɔ aɖewo ŋu, siwo de pɛpɛpɛ eye wo ŋlɔɣi gogo gbãtɔawo, eye esia kpe ɖe amewo ŋu wova se Hebrigbe, Aramgbe, kple Helagbe siwo me woŋlɔ Biblia ɖo gbã la gɔme ɖe edzi wu.\nBiblia gɔmeɖeɖe aɖe si metɔ tsi Mawu ƒe nya la o hiã. Ele vevie be Biblia gɔmeɖelawo naɖe nyawo gɔme wòasɔ pɛpɛpɛ ɖe ŋɔŋlɔ gbãtɔawo nu, ke menye be woatrɔ Mawu ƒe nya si tso gbɔgbɔ me la ale si wodii o. Gake nu si dzɔe nye be, le gɔmeɖeɖe geɖe me la, woɖe Mawu ƒe ŋkɔ Yehowa ɖa le Ŋɔŋlɔ Kɔkɔeawo me.\nBiblia aɖe si akɔ Eŋlɔla ƒe ŋkɔ ŋu la hiã. (2 Samuel 23:2) Le Xexe Yeye Gɔmeɖeɖe Biblia me la, míenɔ te ɖe Biblia ƒe asinuŋɔŋlɔgbalẽ xoxotɔwo, abe esi ƒe foto dze le ete le afi sia ene, dzi gbugbɔ Yehowa ƒe ŋkɔ de teƒe siwo wu 7,000 siwo wòdze le la katã. (Psalmo 83:19) Numekuku siwo míewɔ ƒe geɖe kutrikukutɔe la na míete ŋu ta Biblia sia si xexlẽ doa dzidzɔ na ame le esi wòɖe Mawu ƒe susuwo ɖe go pɛpɛpɛ ta. Xexe Yeye Gɔmeɖeɖe Biblia la ɖale mia degbe me loo alo meli o, míele dzi dem ƒo na wò be nàna Yehowa ƒe Nya la xexlẽ gbe sia gbe nazu numame na wò.—Yosua 1:8; Psalmo 1:2, 3.\nNu ka tae míekpɔe be Biblia gɔmeɖeɖe yeye aɖe hiã?\nNu kae wòle be ame sia ame si di be yeasrɔ̃ Mawu ƒe lɔlɔ̃nu la nanɔ wɔwɔm gbe sia gbe?\nXlẽ Xexe Yeye Gɔmeɖeɖe Biblia la ƒe ŋgɔdonya, eye nàɖo biabia si gbɔna ŋu: “Agba kae kɔmiti si ɖe Biblia sia gɔme la de dzesii be ele yewo dzi?” Eyome tsɔ ale si woɖe mawunyakpukpui siwo gbɔna gɔme la sɔ kple ale si woɖe wo gɔmee le Biblia bubu siwo le asiwò la me: Mateo 5:3; 11:12; Filipitɔwo 1:8; Kolosetɔwo 3:9.\nDzro Xexe Yeye Gɔmeɖeɖe si nye Biblia si gɔme woɖe wòsɔ pɛpɛpɛ eye exexlẽ le bɔbɔe la ƒe akpa vovovoawo me.


1 Timoteo 3 | Biblia Le Internet Dzi | Xexe Yeye Gɔmeɖeɖe (1984)\n3 Nyateƒenyae nya sia nye. Ne ame aɖe le dzikpɔladɔ minyam la, ele dɔ nyui dim. 2 Eya ta ele be dzikpɔla nanye mokakamanɔŋutɔ, nyɔnu ɖeka srɔ̃, wòada asɔ le nuwɔna me, wòanye ame ɖɔŋuɖo, ame si wɔa nu le ɖoɖo nu, amedzrowɔla, ame si nya nufiafia, 3 menye ahamula si wɔa dzre o, menye ameƒola o, ke boŋ nugɔmesela, menye dzrehela o, menye galɔ̃la o, 4 ame si kpɔa ye ŋutɔ ƒe aƒe dzi nyuie, ame si ƒe viwo bɔbɔa wo ɖokui le moveviɖoɖo katã me; 5 (le nyateƒe me la, ne ame aɖe menya ale si wòakpɔ ye ŋutɔ ƒe aƒe dzi o ɖe, aleke wòawɔ akpɔ Mawu ƒe hame la dzi?) 6 menye ame si ƒe dzimetɔtrɔ teƒe medidi o, bene wòagado eɖokui ɖe dzi glodzoo, eye wòadze ʋɔnu si wodrɔ̃ Abosam la me o. 7 Gawu la, ele be wòakpɔ ɖaseɖiɖi nyui tso ame siwo le egodo la hã gbɔ, bene wòagadze vlodoame kple Abosam ƒe mɔ me o. 8 Nenema kee wòle be subɔsubɔdɔwɔlawo hã nawɔ nu kple moveviɖoɖo, woaganye aɖeveetɔwo o, woaganye wain geɖe nolawo o, woaganye ame siwo viɖe ƒoɖi klẽa ŋu na o, 9 woatsɔ dzitsinya dzadzɛ alé xɔse ƒe nya ɣaɣla kɔkɔe la me ɖe asi. 10 Azɔ hã, woado ame siawo kpɔ gbã be wodze hã, eye ne nutsotso aɖeke mele wo ŋu o la, ekema mina woasubɔ. 11 Nenema kee nyɔnuwo hã nawɔ nu kple moveviɖoɖo, woaganye ameŋugblẽlawo o, woada asɔ le nuwɔna me, woanye nyateƒetɔwo le nu sia nu me. 12 Subɔsubɔdɔwɔlawo nanye nyɔnu ɖeka srɔ̃, ame siwo kpɔa wo viwo kple woawo ŋutɔwo ƒe aƒewo dzi nyuie. 13 Elabena ŋutsu siwo subɔna nyuie la le ŋkɔ nyui wɔm na wo ɖokuiwo, eye woate ŋu aƒo nu dzinɔameƒotɔe le xɔse si ku ɖe Kristo Yesu ŋu la me. 14 Mele nya siawo ŋlɔm na wò, togbɔ be mele mɔ kpɔm be mava gbɔwò kpuie hã, 15 gake ne metsi megbe la, ne nànya ale si wòle be nàzɔ le Mawu ƒe aƒe, si nye Mawu gbagbe la ƒe hame, si nye nyateƒe la ƒe sɔti kple gɔmeɖoanyi si lée ɖe te, la me. 16 Vavãe, ɖokuitsɔtsɔ na Mawu ƒe nya ɣaɣla kɔkɔe sia lolo nyateƒe: ‘Woɖee fia le ŋutilã me, wobui ame dzɔdzɔe le gbɔgbɔ me, eɖe eɖokui fia mawudɔlawo, woɖe gbeƒã tso eŋu le dukɔwo dome, woxɔ edzi se le xexea me, woxɔe yi dzi le ŋutikɔkɔe me.’


Biblica® Se aɖeke mebla Biblia zazã o Agbenya La™ Marko 1\nYohanes ɖe gbeƒã Kristo la\n(Mateo 3:1-12; Luka 3:1-9; 3:15-17; Yohanes 1:19-28)\n1 Yesu Kristo, si nye Mawu ƒe Vi la, ƒe nyanyui la ƒe gɔmedzedzee nye esi. 2 Abe ale si woŋlɔe ɖi le Nyagblɔɖila Yesaya ƒe agbalẽ me ene be,\n“Madɔ nye dɔla ɖe ŋgɔwò be\nwòadzra wò mɔ la ɖo,\n3 ame si ƒe gbe le ɖiɖim le gbea dzi be,\n‘Midzra Yehowa ƒe mɔ ɖo,\nmiwɔ eƒe mɔtatawo woanɔ dzɔdzɔe nɛ.’ ”\n4 Yohanes Mawutsidetanamelae nye dɔla sia. Enɔ gbedzi, eye wònɔ mawunya gblɔm be amewo nede tsi ta; ne wòafia be wotrɔ dzi me, ale be wòatsɔ woƒe nu vɔ̃wo ake wo. 5 Ame geɖe ŋutɔ tso Yerusalem kple Yudea nutowo me yi gbea dzi be yewoakpɔ Yohanes, eye yewoase gbedeasi si wòtsɔ vɛ la. Esi ame siawo ʋu woƒe nu vɔ̃wo me nɛ vɔ la, ede mawutsi ta na wo le Yɔdan tɔsisi la me. 6 Wotɔ awu si Yohanes do la kple kposɔfu, eye wòtsɔ lãgbalẽlidziblaka bla awua dzii. Eƒe nuɖuɖu koe nye ʋetsuviwo kple gbemenyitsi.\n7 Egblɔ na eƒe nyaselawo be, “Ame aɖe gbɔna kpuie, si de ŋgɔ wum sãa, nyemedze be mabɔbɔ atu eƒe atokotaŋuka gɔ̃ hã o. 8 Nye la, tsi ko metsɔ de mawutsi ta na mi, gake eya adee na mi kple Gbɔgbɔ Kɔkɔe la!”\n9 Ɣe ma ɣi la, Yesu tso Nazaret le Galilea va Yohanes gbɔ, eye Yohanes de mawutsi ta nɛ le Yɔdan tɔsisi la me. 10 Esi Yesu nɔ dodom tso tsia me la, ekpɔ be dziƒowo nu ʋu, eye Gbɔgbɔ Kɔkɔe si nɔ akpakpa ƒe nɔnɔme me la nɔ ɖiɖim ɖe edzi. 11 Gbe aɖe hã ɖi tso dziƒo be, “Wòe nye vinye si gbɔ nyemelɔ̃a nu le o, wò me mekpɔa ŋudzedze le.”\n12 Enumake Gbɔgbɔ Kɔkɔe la do dui wòyi gbedzi. 13 Enɔ gbea dzi ŋkeke blaene, eye Satan va tee kpɔ. Enɔ lã wɔadãwo dome, eye mawudɔlawo va do ŋusẽe to subɔsubɔ me.\n14 Esi Fia Herod lé Yohanes de gaxɔ me vɔ megbe la, Yesu yi Galilea be yeagblɔ Mawu ƒe nyanyui la.\n15 Eɖe gbeƒã be, “Ɣeyiɣi la de azɔ! mawufiaɖuƒe la gogo! Mitrɔ dzi me ne mianɔ agbe ɖe nyanyui la ƒe ɖoɖowo nu.”\n16 Gbe ɖeka esi Yesu ɖi tsa to Galilea ƒuta va yina la, ekpɔ Simɔn kple nɔvia Andrea wonɔ asabu dam ɖe ƒua me, elabena ɖɔkplɔlawo wonye.\n17 Yesu yɔ wo hegblɔ na wo be, “Miva dze yonyeme ne mawɔ mi miazu amewo ɖelawo.” 18 Enumake wogblẽ woƒe asabu ɖi hedze eyome. 19 Esi wozɔ ƒuta la yina sẽe la, Yesu gakpɔ Zebedeo ƒe viŋutsuwo, Yakobo kple nɔvia Yohanes hã wonɔ ʋu me nɔ woƒe ɖɔwo sam. 20 Eyɔ woawo hã be woadze ye yome, ale wogblẽ wo fofo Zebedeo kple ɖɔkplɔlawo ɖe ʋua me hedze Yesu yome enumake.\n21 Yesu kple ame siwo nɔ eŋu la va ɖo Kapernaum, eye woyi Yudatɔwo ƒe ƒuƒoƒe la le Dzudzɔgbe ŋkeke la dzi. Yesu fia nu amewo le afi ma. 22 Ame siwo nɔ ƒuƒoƒea la ƒe mo wɔ yaa le Yesu ƒe nufiafia ŋuti, elabena efia nu wo kple kakaɖedzi blibo. Le nyateƒe me la, ale si wòfia nui la to vovo sãa tso ale si woƒe agbalẽfialawo fianɛ la gbɔ.\n23 Ŋutsu aɖe si me gbɔgbɔ vɔ̃ nɔ la hã nɔ ƒuƒoƒe la gbe ma gbe. Ame sia de asi ɣlidodo me be, 24 “Yesu Nazaretitɔ, nu ka ta nèle fu ɖem na mí ɖo? Ɖe nèva be yeatsrɔ̃ mía? Menya ame si nènye, wòe nye Mawu ƒe Vi Kɔkɔetɔ la.”\n25 Yesu blu ɖe eta gblɔ be, “Zi ɖoɖoe, eye nàdo go le eme.” 26 Le Yesu ƒe gbeɖeɖea nu la, gbɔgbɔ vɔ̃ la do ɣli sesĩe, tsɔ amea xlã ɖe anyi ŋɔdzitɔe, eye wòdo go le eme.\n27 Nuwɔna sia wɔ nuku na eteƒekpɔlawo ŋutɔ, eye woƒo nu le eŋu. Wobia wo nɔewo bena, nufiafia yeye kae nye esia? Etsɔ ŋusẽ dea se na gbɔgbɔ vɔ̃wo eye woɖoa toe.\n28 Nu si Yesu wɔ la na be eƒe ŋkɔ ɖi hoo le Galilea nutowo katã me le ɣeyiɣi kpui aɖe megbe.\nYesu da gbe le dɔléla geɖewo ŋu\n29 Yesu kple eŋutimeawo do go le ƒuƒoƒe la, Yakobo kple Yohanes kpe ɖe wo ŋu eye woyi Simɔn kple Andrea ƒe aƒe me, 30 Ŋudza lé Simɔn lɔ̃xo, eye wònɔ dɔba dzi hafi wode, ale wogblɔe na Yesu. 31 Yesu yi dɔnɔ la ƒe aba gbɔ, elé eƒe alɔnu, eye wònɔ alinu. Dzoxɔxɔ sesẽ si nɔ nyɔnu la ƒe lãme la nu bɔbɔ enumake eye eƒe lãme sẽ. Ale wòtso yi ɖaɖa nu va ɖo wo kɔme.\n32 Esi ɣe nɔ to ɖom la, wokplɔ dɔléla vovovowo kple ame siwo me gbɔgbɔ vɔ̃wo le la va egbɔ le aƒe si me wònɔ la be wòada gbe le wo ŋu. 33 Kapernaum du blibo la katã kloe va ƒo ƒu ɖe ʋɔtrua nu be yewoakpɔ nu. 34 Yesu da gbe le dɔléla geɖewo ŋu, eye wònya gbɔgbɔ vɔ̃wo do goe le ame aɖewo me fiẽ ma. Meɖe mɔ na gbɔgbɔ vɔ̃awo be woaƒo nu o, elabena wonya ame si wònye.\n35 Le fɔŋli la, Yesu ɖeka do go, eye wòɖe eɖokui ɖe aga be yeado gbe ɖa. 36 Le ɣeyiɣi aɖe megbe la, Simɔn kple ame bubuawo do go yi ɖadii. 37 Esi wokpɔe la, wogblɔ nɛ be, “Aƒetɔ, ameha la le diwòm.”\n38 Yesu ɖo eŋu na wo be, “Ele be míayi du bubuwo hã me be magblɔ nyanyui la na woawo hã, elabena esia ta meva ɖo.” 39 Ale wòzɔ mɔ tsa le Galilea nutowo katã me, henɔ mawunya gblɔm le woƒe ƒuƒoƒewo, eye wònɔ ga ɖem ame siwo gbɔgbɔ vɔ̃wo de gae la hã.\n40 Gbe ɖeka la, anyidzela aɖe va dze klo ɖe Yesu ƒe akɔme, eye wòɖe kuku nɛ vevie be wòada gbe le ye ŋu. Egblɔ na Yesu be, “Ne èlɔ̃ la, na ŋutinye nakɔ.”\n41 Anyidzela la ƒe nu wɔ nublanui na Yesu ŋutɔ, eya ta wòka asi eŋu hegblɔ nɛ be, “Mèlɔ̃, ŋutiwò nekɔ.” 42 Enumake anyidzela la ƒe lãme sẽ.\n43 Yesu dɔe enumake kple sedede vevi sia be, 44 “Kpɔ egbɔ be mègblɔ nu sia na ame aɖeke o, ke boŋ yi nàtsɔ ɖokuiwò afia nunɔla la, eye nàna vɔsanu siwo Mose ɖo ɖi na ameŋukɔkɔ abe ɖaseɖiɖi na wo ene.” 45 Gake esi ŋutsu la dzo yina la, eɖe gbeƒã eƒe lãmesẽkpɔkpɔ la na amewo le mɔa dzi. Le esia ta ameha gã aɖe nye zi ɖe Yesu dzi, ale be megate ŋu yi du aɖeke me o, ke boŋ etsi gbea dzi. Ke le afi sia hã la, amewo tso teƒeteƒewo va egbɔ.


Yakob Vinyɔnu Dina | Biblia Me Ŋutinya\nDina Ge Ðe Xaxa Me\nÈKPƆ amesiwo gbɔ Dina yina la? Eyina nyɔnuvi, siwo le Kanaan-nyigba dzi la dometɔ aɖewo gbɔ. Ðe fofoa Yakob akpɔ dzidzɔ ɖe esia ŋutia? Be nàte ŋu aɖo nyabiabia sia ŋuti la, dze agbagba nàɖo ŋku alesi Abraham kple Isak wosusu le Kanaan-nyɔnuwo ŋu la dzi.\nÐe Abraham di be ye vi Isak naɖe Kanaan-nyɔnuvi aɖe mahã? Ao, medi o. Ðe Isak kple Rebeka wodi be wo vi Yakob naɖe Kanaan-nyɔnuvi aɖe mahã? Ao, womedi o. Ènya nusitaea?\nElabena Kanaantɔ siawo dea ta agu na alakpamawuwo. Womenye ame ɖɔʋuwo be woadze xɔlɔ̃ wo vevie o. Eyata míate ŋu aka ɖe edzi be manyo Yakob ŋu be vianyɔnuvia nanɔ xɔlɔ̃ wɔm kple Kanaantɔwo ƒe nyɔnuvi siawo o.\nEva dzɔ vavã be Dina ge ɖe xaxa me. Èkpɔ Kanaan-ŋutsu ma, si le Dina kpɔm tututu le nɔnɔmetataa me la? Eŋkɔe nye Sixem. Gbeɖeka esi Dina ɖi tsa va la, Sixem lé Dina hezi edzi, eye wòdɔ kplii. Esia nye nu gbegblẽ, elabena ŋutsu kple nyɔnu, siwo nye srɔ̃tɔwo koe kpɔ mɔ adɔ wo nɔewo gbɔ. Nu baɖa sia, si Sixem wɔ ɖe Dina ŋuti la he afɔku bubuwo vɛ.\nEsi Dina nɔviŋutsuwo se nusi dzɔ la, wodo dziku vevie ŋutɔ. Wo dometɔ eve, Simeon kple Lewi do dziku vevie ale gbegbe be wotsɔ yiwo, eye woge ɖe dua me hedze ŋutsuawo dzi le vo me. Wo kple wo nɔvi ŋutsuawo wu Sixem, kple ŋutsu bubuawo katã. Yakob do dziku le esi viaŋutsuawo wɔ nu vlo sia ta.\nNukae he afɔku siawo katã vɛ? Esi Dina dze xɔlɔ̃ amesiwo meɖoa to Mawu ƒe se o la tae. Ðe míadi be míadze xɔlɔ̃ mawo ƒomevia?\nMose I, 34:1-31.\nƉoe Ɖe Amewo Ɖoe Ɖe Amewo Dina Ge Ðe Xaxa Me


2 Petro 2 | Biblia Le Internet Dzi | Xexe Yeye Gɔmeɖeɖe (1984)\n2 Ke hã, aʋatsonyagblɔɖilawo va nɔ ameawo dome, abe ale si ko aʋatsonufialawo ava nɔ miawo hã mia dome ene. Ame siawo atsɔ kɔmama siwo agblẽ nu la ava tra ɖe eme dzaa, eye woagbe nu le aƒetɔ si ƒle wo la kura gɔ̃ hã gbɔ, eye woahe tsɔtsrɔ̃ kpata ava wo ɖokuiwo dzi. 2 Gawu la, ame geɖewo adze woƒe ŋukpenanuwɔnawo yome, eye le ame siawo ta la, woaƒo nu gbegblẽ tso nyateƒea ƒe mɔ la ŋu. 3 Eye le ŋubiabiã ta la, woakpa nyawo atsɔ adi viɖe le mia ŋu. Gake woƒe ʋɔnudɔdrɔ̃ si li tso blema ke la mele hehem ɖe megbe o, eye woƒe tsɔtsrɔ̃ mele akɔlɔ̃e dɔm o. 4 Vavãe, ne Mawu mehe ɖe megbe le tohehe na mawudɔla siwo wɔ nu vɔ̃ me o, ke boŋ wòtsɔ wo de asi na blukɔ tsiɖitsiɖi ƒe dowo bene woadzra wo ɖo ɖi na ʋɔnudɔdrɔ̃ to wo tsɔtsɔ ƒu gbe ɖe Tartaro me; 5 eye mehe ɖe megbe le tohehe na blemaxexe aɖe me o, gake wòkpɔ Noa, dzɔdzɔenyenye ƒe gbeƒãɖela, kpakple ame adre bubuwo ta dedie esime wòhe tsiɖɔɖɔ va ame mavɔ̃mawuwo ƒe xexe aɖe dzi; 6 eye wòbu fɔ du siwo nye Sodom kple Gomora to nana be wozu afi me, wònye nu siwo ava va la ƒe kpɔɖeŋu na ame mavɔ̃mawuwo; 7 eye wòɖe ame dzɔdzɔe Lot, si sedzidalawo ƒe ŋukpenanuwɔwɔ atraɖii ɖe fu na vevie la— 8 elabena nu si ame dzɔdzɔe ma kpɔna hesena gbe sia gbe esi wònɔ wo dome la nɔa fu wɔm eƒe luʋɔ dzɔdzɔe la le woƒe sedzimawɔmawɔ nuwɔnawo ta— 9 Yehowa nya ale si wòaɖe ame siwo tsɔ wo ɖokui na Mawu la tso tetekpɔ me, gake wòadzra ame madzɔmadzɔwo ɖo hena ʋɔnudrɔ̃gbe, bene woaɖe wo ɖa, 10 gake vevietɔ la, ame siwo dzea ŋutilã la yome kple didi be woaƒo ɖii, eye wodoa vlo aƒetɔnyenye la. Esi wonye ame siwo mevɔ̃a naneke o kple ɖokuiŋudzelawo ta la, womebua ŋutikɔkɔemewo o, ke boŋ wogblɔa nya gbegblẽwo, 11 evɔ mawudɔlawo, ame siwo nye gã wu le ŋutete kple ŋusẽ me la, metsoa wo nu to nya gbegblẽwo gbɔgblɔ ɖe wo ŋu me o, womewɔnɛ o, le esi wodea bubu Yehowa ŋu ta. 12 Gake ame siawo, siwo le abe lã manyanu siwo li tso dzɔdzɔme hena léle kple tsɔtsrɔ̃ ene la, akpɔ tsɔtsrɔ̃ le woawo ŋutɔ ƒe tsɔtsrɔ̃mɔ la dzi, le nu siwo ŋu womenya naneke le o, siwo ŋu woƒoa nu gbegblẽ le la me, 13 eye wole nuvevi wɔm wo ɖokuiwo wònye woƒe nu vɔ̃ɖi wɔwɔ ƒe fetu. Wobua agbeɖuɖu le ŋkeke me abe dzidzɔdonamenu ene. Ðiƒoƒowo kple nuwɔamewo wonye, eye wòdzɔa dzi na wo vevie be woatsɔ alakpanufiafiawo able mi ne wole nu ɖum kpli mi. 14 Ŋku siwo yɔ fũu kple ahasiwɔwɔ, eye womete ŋu trɔna ɖa le nu vɔ̃ ŋu o la, li na wo, eye woblea luʋɔ malikewo. Dzi si wotsɔ ŋubiabiã mla la li na wo. Fiƒodeviwo wonye. 15 Esi wogblẽ mɔ dzɔdzɔe la ɖi ta la, wotra mɔ. Woto Bileam, Beor vi, ƒe mɔ dzi, ame si lɔ̃ nu vɔ̃ɖi wɔwɔ ƒe fetu, 16 gake wogbe nya nɛ le nu si nyo la mawɔmawɔ ta. Dɔwɔlã maƒonu, si tsɔ ame ƒe gbe ƒo nu la, xe mɔ na nyagblɔɖila la ƒe aɖaʋanuwɔna. 17 Ame siawo nye vudo siwo me tsi mele o, afu siwo ahom sesẽwo lɔ ɖe nu, eye woɖo blukɔ tsiɖitsiɖi ɖi na wo. 18 Elabena wogblɔa nya gã nya gã siwo ŋu viɖe aɖeke mele o, eye wotsɔa ŋutilã ƒe nudzodzrowo kple agbenɔnɔ gbegblẽwo blea ame siwo si le nu gbegblẽ wɔlawo gbɔ teti koe nye ema la. 19 Togbɔ be wole ablɔɖe ŋugbe dom na wo hã la, woawo ŋutɔwo wonye kluviwo na nu gbegblẽ wɔwɔ. Elabena ame si dzi ame aɖe ɖu la, ame ma wɔnɛ kluvii. 20 Le nyateƒe me la, ne wosi le xexea me nu makɔmakɔwo gbɔ to Aƒetɔ kple Ðela Yesu Kristo ŋuti sidzedze vavãtɔ me, hafi gaƒo wo ɖokuiwo ɖe nu siawo ke me, eye nuawo ɖu wo dzi la, ekema woƒe nɔnɔme mlɔetɔwo va gblẽna wu gbãtɔwo. 21 Elabena ne ɖe womenya dzɔdzɔenyenye ƒe mɔ la nyuie o la, ne enyo na wo wu, be woanyae nyuie hafi agatrɔ ɖa le sedede kɔkɔe si wotsɔ na wo la yome. 22 Nya si nyateƒelododo la gblɔ la dzɔ ɖe wo dzi be: “Avu gbugbɔ yi ye ŋutɔ ƒe xeɖeɖe gbɔ, eye ha si wole tsi na la, gale mimlim le ba me.”